title: Amaterasu

text: Šintolaisuudessa Amaterasua kunnioitetaan vuotuisissa juhlissa, jotka järjestetään 17. heinäkuuta.


title: Cup-voittajien cup

text: Cup-voittajien cup oli UEFA:n järjestämä kansainvälinen cup-muotoinen jalkapallokilpailu Euroopan kansallisten cup-kilpailujen voittajajoukkueille. Esimerkiksi Suomea cupissa edustivat siis Suomen Cupin voittaneet joukkueet. Ensimmäisen kerran Cup-voittajien cupin voitosta pelattiin kaudella 1960–1961, ja viimeisen kerran 1998–1999, jonka jälkeen se yhdistettiin UEFA-cupiin. Vuonna 1973 perustettiin UEFA Super Cup, jonka finaalissa kohtasivat Cup-voittajien cupin ja Euroopan cupin voittajat.


title: Cup-voittajien cup

text: Eniten Cup-voittajien cupin voittoja on Barcelonalla, joka voitti kilpailun neljä kertaa. Kilpailussa parhaiten menestynyt suomalaisseura oli Rovaniemen Palloseura, joka kaudella 1987–1988 selvisi puolivälieriin eli kahdeksan parhaan joukkoon. Ainoa cupin voittanut suomalaispelaaja oli Petri Tiainen Ajaxissa kaudella 1986–1987.


title: Japanin lippu

text: Japanin lipussa on valkoinen kenttä ja keskellä suuri, punainen kiekko, joka edustaa nousevaa aurinkoa. Lipun virallinen nimi on japaniksi "Nisshōki" (, ”aurinkolippu”), mutta se tunnetaan yleisemmin nimellä "Hinomaru" (, ”auringon kiekko”). Aurinkoaihetta käytettiin laajalti Sengoku-kauden sotilaslipuissa 1400- ja 1500-luvuilla. Meiji-restauraation aikana lippu otettiin virallisesti Japanin kauppalipuksi 27. helmikuuta 1870. Lipusta tehtiin maan kansallislippu kuitenkin vasta 13. elokuuta 1999 laissa kansallislipusta ja kansallislaulusta.


title: Japanin lippu

text: Yhdessä Japanin kansallislaulun "Kimi ga yon" kanssa Hinomarua pidetään ristiriitaisena militaristisen menneisyyden symbolina. Hinomarun käyttöä rajoitettiin voimakkaasti Yhdysvaltain miehityskauden aikana toisen maailmansodan jälkeen, mutta rajoituksista myöhemmin luovuttiin. Japanin laki ei määritellyt maalle mitään tiettyä kansallislippua vuosina 1885–1999, vaikka Hinomaru olikin lain mukaan kansallislippu lyhyen aikaa vuosina 1870–1885. Tästä huolimatta useat sotaliput on suunniteltu Hinomarun perusteella, mukaan lukien laivaston nousevan auringon lippu. Hinomarua on käytetty myös mallina muiden japanilaisten julkisten ja yksityisten lippujen suunnittelussa.


title: Japanin lippu

text: Hinomarun tarkkaa alkuperää ei tunneta. Historiallisesti auringolla oli kuitenkin Japanissa uskonnollinen konnotaatio ja nousevalla auringolla tärkeä symbolinen merkitys. Esimerkiksi vuonna 607 prinssi Shōtoku lähetti Suin keisari Yangille kirjeen, jonka hän aloitti kutsumalla itseään ”nousevan auringon prinssiksi”. Erään legendan mukaan lipun suunnitteli buddhalainen pappi Nichiren. Kun mongolit hyökkäsivät Japaniin 1200-luvulla Nichiren antoi shōgunille aurinkolipun taisteluun vietäväksi.


title: Japanin lippu

text: Yksi Japanin vanhimmista tunnetuista lipuista on Unpō-jin temppelissä Yamanashin prefektuurissa. Legendan mukaan keisari Reizei antoi lipun Minamoto no Yoshimitsulle ja Takeda-klaani piti sitä sukuaarteenaan. Tarinan historiallisuus on kuitenkin kyseenalaistettu. Varhaisimmat japanilaiset liput, joista on tallenteita, ovat maan yhdistymisen kaudelta. Liput kuuluivat daimioille, ja niitä käytettiin lähinnä taisteluissa. Suurin osa lipuista oli pitkiä ja niihin oli ommeltu daimion mon-vaakuna. Jopa saman perheen jäsenillä, kuten pojalla, isällä ja veljellä, oli taistelussa käytössään erilaiset liput. Liput auttoivat sotilaan tunnistamisessa, ja taisteluun osallistuvat kiinnittivät niitä selkiinsä ja hevosiinsa. Kenraaleilla oli myös omia lippujaan, mutta suurin osa niistä oli neliön muotoisia. Hinomaru oli lain mukaan maan kansallislippu vuosina 1870–1885. Muulloin Meiji-restauraation jälkeen Hinomaru oli käytännössä Japanin kansallislippu, mutta sen asemaa ei ollut määrätty lailla.


title: Japanin lippu

text: Hinomaru oli Japanin lippu käytännössä muttei virallisesti koko toisen maailmansodan ja miehityskauden ajan. Miehityskaudella Hinomarun nostoon tarvittiin liittoutuneiden komentajan lupa. Eri lähteissä annetaan eri tietoja siitä, kuinka paljon Hinomarun käyttöä rajoitettiin: jotkut sanovat lipun käytön olleen kiellettyä. Vaikka alkuperäiset rajoitukset olivatkin tiukkoja, ne eivät kuitenkaan sisältäneet suoranaista kieltoa.


title: Japanin lippu

text: Vuonna 1947 Hinomarun vapaa käyttö sallittiin Japanin parlamenttitalon, keisarillisen palatsin, pääministerin asunnon ja korkeimman oikeuden edustalla. Rajoituksia höllennettiin edelleen vuonna 1948, kun ihmisten sallittiin nostaa lippu salkoon kansallisina juhlapäivinä. Rajoitukset hylättiin kokonaan tammikuussa 1949, ja kuka tahansa sai liehuttaa Hinomarua milloin tahansa ilman lupaa. Taustalla oli MacArthurin toive, että lipusta tulisi rauhan symboli. Niinpä kouluja ja koteja kannustettiin käyttämään Hinomarua aina 1950-luvun alkupuolelle saakka.


title: Japanin lippu

text: Toisen maailmansodan jälkeen Yhdysvaltain Shipping Control Authorityn alla toimivat japanilaiset laivat käyttivät omaa, Japanin kauppalaivastolle tarkoitettua lippuaan. Se oli mukautettu E-viestilipusta ja sitä käytettiin syyskuusta 1945 Yhdysvaltain miehityksen loppuun saakka. Toisin kuin on väitetty, lippua ei käytetty koskaan Japanin kansallislippuna.


title: Japanin lippu

text: Toisen maailmansodan päätyttyä Japanin lippua on kritisoitu, koska se on liitetty maan militaristiseen menneisyyteen. Samantyyppistä kritiikkiä on herättänyt myös Japanin kansallislaulu "Kimi ga yo". Kansallislippu ja "Kimi ga yo" määriteltiin Japanin virallisiksi tunnuksiksi laissa kansallislipusta ja kansallislaulusta vuonna 1999. Lipun ja kansallislaulun käytöstä on kiistelty erityisesti kouluissa. Tokion koulutuslautakunta vaatii, että sekä laulua että lippua käytetään tapahtumissa, joita se hallinnoi. Opettajien vaaditaan kunnioittavan molempia symboleita rangaistuksen uhalla. Jotkut ovat syyttäneet sääntöjen rikkovan Japanin perustuslakia, kun taas koulutuslautakunta on väittänyt, että koska koulut ovat valtion instituutioita, niiden työntekijöillä on velvollisuus kouluttaa oppilaitaan kunnollisiksi kansalaisiksi. Opettajat ovat nostaneet kanteita Tokion kuvernööri Shintarō Ishiharaa ja vanhempia virkamiehiä vastaan, mutta syytteet on myöhemmin hylätty.


title: Japanin lippu

text: Vuonna 1870 hyväksytty dajōkanin julistus nro. 57 sisälsi kaksi kansallislippua koskevaa kohtaa. Ensimmäisessä määrättiin, kuka lipun sai nostaa salkoon ja miten sitä käytettiin, ja toisessa käsiteltiin lipun valmistusta. Lipun suhteet olivat julistuksen mukaan seitsemän yksikköä korkeutta ja kymmenen leveyttä (7:10). Punainen, aurinkoa esittävä kiekko oli kolme viidesosaa lipun korkeudesta. Asetuksen mukaan kiekko oli keskellä, mutta yleensä sitä on siirretty sadasosa lipun leveydestä tangonreunaa kohti.


title: Japanin lippu

text: Kun laki kansallislipusta ja -laulusta hyväksyttiin 13. elokuuta 1999, lipun suhteita muutettiin jonkin verran. Lipun uudet kokonaissuhteet ovat kahden suhde kolmeen (2:3). Punainen kiekko siirrettiin aivan lipun keskelle, mutta sen koko pysyi samana. Lipun tausta on valkoinen ja aurinkokiekko punainen, mutta tarkkoja värisävyjä ei vuoden 1999 laissa määritelty. "Album des pavillons" -kirjan vuoden 2000 painoksessa auringon sävyksi mainitaan ”Pantone 186”; valkoista kenttää ei mainita.


title: Japanin lippu

text: Valtamedian tekemien kyselytutkimusten mukaan japanilaiset olivat pitäneet lippua kansallislippunaan jo ennen sen aseman virallistamista vuonna 1999. Siitä huolimatta kiistoja lipun käytöstä koulutapahtumissa tai tiedotusvälineissä syntyy edelleen. Esimerkiksi liberaalit sanomalehdet, kuten "Asahi Shimbun" ja "Mainichi Shimbun", julkaisevat usein lippuun kriittisesti suhtautuvia artikkeleita, mikä heijastelee niiden lukijoiden poliittisia mielipiteitä.


title: Japanin lippu

text: Hinomaruun suhtaudutaan edelleen kielteisesti Japanin entisissä siirtomaissa ja Okinawalla. Eräässä huomattavassa tapahtumassa 26. lokakuuta 1987 okinawalainen supermarketin omistaja poltti Hinomarun ennen kansallisen yleisurheilukilpailun alkua. Kiinassa ja Etelä-Koreassa, joita Japani miehitti toisessa maailmansodassa, Japanin lippuja poltetaan maan ulkopolitiikkaa vastustavissa mielenosoituksissa tai kun Japanin pääministeri vierailee Tokion Yasukuni-pyhäkössä. Japanin lakien mukaan Hinomarun polttaminen on sallittua, mutta ulkomaiden lippujen ei.


title: Japanin lippu

text: Toisesta maailmansodasta lähtien Japanin lippua on käytetty pääasiassa hallinnollisten rakennusten yhteydessä, kuten kaupungintaloissa, eikä sitä juuri nähdä yksityiskodeissa tai kaupallisissa rakennuksissa. Toisaalta jotkut henkilöt ja yritykset ovat puolustaneet lipun käyttöä juhlapäivinä. Esimerkiksi 23. joulukuuta 2002 (keisarin syntymäpäivästä) alkaen Kyushu Railway Company on nostanut lipun salkoon 330 miehitetyllä rautatieasemalla. Myös monet linja-autoyhtiöt ovat kiinnittäneet lippuja autoihinsa juhlapäiviksi, osin muistuttaakseen matkustajiaan poikkeavista aikatauluista. Maan hallituksella on oikeus nostaa lippu puolitankoon.


title: Japanin lippu

text:
Lippua pidetään salossa auringonnoususta auringonlaskuun, vaikka kaupoilla ja kouluilla onkin lupa liputtaa avaamisesta sulkemiseen. Kun Japanin lippu nostetaan salkoon yhdessä ulkomaan lipun kanssa, Japanin lippu asetetaan kunniapaikalle ja vierasmaan lippu nostetaan sen oikealle puolelle samalle korkeudelle. Kun salossa on useampien maiden lippuja, Japanin lippu asetetaan Yhdistyneiden kansakuntien määräämän aakkosjärjestyksen mukaiselle paikalle. Kun lippua ei voida enää käyttää, se poltetaan mieluiten yksityisesti.
Suruliputukseen Hinomarulla kehittyi kaksi tapaa. Toisessa lippu nostetaan puolitankoon (), kuten muissakin maissa. Tapaa käytetään esimerkiksi valtionpäämiehen kuollessa. Toinen tapa on käyttää erityistä surulippua (). Tapa on peräisin keisari Meijin hautajaisista vuodelta 1912, kun hallitus antoi asetuksen, jossa määrättiin lipun käytöstä Japanin keisarin kuollessa. Lipputangon nuppi täytyy peittää mustalla kankaalla ja lipun levyinen, liehuva musta kangas täytyy nostaa lipun yläpuolelle. Siitä lähtien tapaa on käytetty keisarin tai keisariperheen jäsenen kuollessa. Surulippua on käytetty myös joissakin muissa tapauksissa ja joskus sen käyttöön on liittynyt kiistoja. Esimerkiksi kun entinen pääministeri Ryūtarō Hashimoto kuoli elokuussa 2006, Japanin kommunistinen puolue vastusti surulipun käyttöä Ujin kaupungissa osin siksi, että pääministerin veli ei halunnut lippua käytettävän.


title: Japanin lippu

text: Koulutusministeriön laatimassa vuoden 1999 opetussuunnittelmaohjeessa huomautetaan, että ”kouluunsaapumis- ja valmistumisseremonioissa koulujen täytyy nostaa salkoon Japanin lippu ja ohjeistaa oppilaitaan laulamaan kansallislaulu [lipun ja laulun] merkityksen vuoksi.” Ministeriön kommentaarissa peruskoulujen opetussuunnitelmaohjeeseen sanotaan myös, että ”kansainvälistymisen lisääntyessä, samalla kun vaalitaan isänmaallisuutta ja tietoutta japanilaisuudesta, on tärkeää huolehtia koululaisten kunnioittavasta suhtautumisesta Japanin lippua ja kansallislaulua kohtaan heidän kasvaessaan kunniallisiksi Japanin kansalaisiksi kansainvälistyneessä yhteiskunnassa”.


title: Japanin lippu

text: Japanin itsepuolustusvoimat ja Japanin itsepuolustusmaavoimat käyttävät aurinkolipun versiota, jossa on kahdeksan sädettä. Lipun nimi on "Hachijō-kyokujitsuki" (). Kultainen reunus ympäröi lippua katkonaisesti.


title: Japanin lippu

text: Hinomarun erittäin hyvin tunnettu muunnelma on 16-säteinen nousevan auringon lippu, jota Japanin asevoimat, erityisesti keisarillisen Japanin laivasto, käyttivät myös historiallisesti. Lippu tunnetaan nimellä "Kyokujitsuki" (), ja se otettiin laivaston lipuksi 7. lokakuuta 1889. Sitä käytettiin toisen maailmansodan loppuun saakka vuonna 1945 ja se otettiin uudelleen käyttöön 30. kesäkuuta 1954. Nykyään sitä käytetään Japanin itsepuolustusmerivoimien laivastolippuna. Japanin miehittämissä aasialaissa valtioissa lipulla on edelleen negatiivinen konnotaatio. Itsepuolustusmerivoimat käyttävät myös sotaviiriä. Se otettiin käyttöön ensimmäisen kerran vuonna 1914 ja uudelleen vuonna 1965. Sen tangon päässä on yksinkertaistettu versio laivaston lipusta ja sen loppuosa on valkoinen. Viirin suhteet ovat välillä 1:40 ja 1:90.


title: Japanin lippu

text: Japanin itsepuolustusilmavoimat, jotka perustettiin vuonna 1952, käyttävät symbolinaan pelkkää aurinkokiekkoa. Ilmavoimat ovat asevoimien ainoa haara, jonka tunnus ei liity keisarilliseen sädelippuun. Niillä on kuitenkin oma lippunsa, jota ne voivat käyttää tukikohdissaan ja paraateissa. Lippu suunniteltiin vuonna 1972, ja se on kolmas ilmavoimien käyttämä lippu. Siinä on ilmavoimien tunnus sinisen taustan keskellä.


title: Japanin lippu

text: Z-viestilipulla oli merkittävä asema Japanin laivaston historiassa, vaikka se ei ollutkaan virallinen kansallinen lippu. 27. toukokuuta 1905 Mikasa-aluksen amiraali Tōgō Heihachirō valmistautui taisteluun Venäjän Itämeren-laivastoa vastaan. Ennen Tsushiman meritaistelun alkua Tōgō nosti Mikasan salkoon Z-lipun ja voitti lopulta taistelun. Lipun nosto kertoi aluksen miehistölle, että ”keisarillisen Japanin kohtalo riippuu tästä yhdestä taistelusta; kaikki miehet ponnistelevat ja tekevät parhaansa”. Z-lippu nostettiin myös lentotukialus Akagille Pearl Harborin hyökkäyksen aattona joulukuussa 1941.


title: Japanin lippu

text: Vuodesta 1869 on suunniteltu lippuja Japanin keisarille (silloinen keisari Meiji), hänen vaimolleen (keisarinnalle) ja muille keisariperheen jäsenille. Aluksi keisarin lippu oli koristeellinen ja siinä oli aurinko taiteellisen koristekuvion keskellä. Hänellä oli eri liput käytettäväksi maalla, merellä ja vaunuissa. Keisariperheelle annettiin myös eri liput merelle ja maalle (yksi lippu jalankulkuun ja yksi lippu vaunuihin). Vaunulipuissa oli yksivärisen taustan keskellä yksivärinen krysanteemi, jossa oli 16 terälehteä. Näistä lipuista luovuttiin vuonna 1889, kun keisari päätti käyttää lippua, jossa krysanteemi on asetettu punaiselle taustalle. Vuonna 1889 hyväksytyt liput ovat pienin värisävyihin ja suhteisiin tehdyin muutoksin edelleen keisariperheen käytössä.


title: Japanin lippu

text: Keisarin nykyisessä lipussa on kullanvärinen 16-terälehtinen krysanteemi punaisen taustan keskellä. Lipun suhteet ovat 2:3. Keisarinna käyttää samanlaista lippua, joka on kuitenkin kielekkeinen. Kruununprinssi ja kruununprinsessa käyttävät samantyyppisiä lippuja, mutta niissä on pienempi krysanteemi ja valkoinen reunus lipun keskiosassa.


title: Japanin lippu

text: Kaikilla Japanin prefektuureilla on lippu, joka muistuttaa kansallislippua siten, että niiden keskellä on mon-symboli yksivärisellä taustalla. Jotkin mon-kuviot koostuvat tyylitellyin kirjoitusmerkein kirjoitetusta prefektuurin nimestä, joihinkin taas on kuvattu prefektuurin muoto tai jokin sen erityispiirre. Esimerkiksi Naganon prefektuurin lipussa on valkoinen kiekko, jossa on oranssi katakana ナ ("na"). Mon-kuvion eräs tulkinta on, että "na" symboloi vuorta ja valkoinen kiekko järveä. Oranssi väri kuvaa aurinkoa ja valkoinen väri alueen lunta.


title: Japanin lippu

text: Japanin kunnat voivat myös ottaa käyttöön omia lippujaan. Kaupunkien liput muistuttavat prefektuurien lippuja: niissä on mon yksivärisellä taustalla. Esimerkki kaupungin lipusta on Kanagawan prefektuurin Jokohaman lippu. Sen mon-symboli, joka hyväksyttiin vuonna 1909, koostuu katakanalla kirjoitetusta sanasta "hama" (). Symboli on virallisesti punaisen värinen ja sen muoto muistuttaa timanttia.


title: Japanin lippu

text: Kansallislippu on toiminut asevoimien lippujen lisäksi inspiraationa myös useille muille lipuille. Vuonna 2000 Japaniin perustettiin uusi lippututkimusta (veksillologiaa) edistävä järjestö, Japanin veksillologinen yhdistys, joka halusi oman lipun. 61 ehdotuksesta valittiin Hinomaruun perustuva lippu. Sen yläosassa on punainen aurinkokiekko ja alaosassa kaksi toisiinsa lomittuvaa köyttä. Jälkimmäistä motiivia käytetään myös Kansainvälisen veksillologisten yhdistyksen liiton lipussa.


title: Japanin lippu

text: Myös laivaston lippu on vaikuttanut muihin lippuihin. Eräs niistä on Asahi Shimbun -sanomalehden käyttämä lippu. Sen alaosassa on neljäsosa aurinkokiekosta. Suuren osan auringosta peittää valkoinen kirjoitusmerkki 朝 ja auringosta lähtee 13 punavalkoista sädettä.


title: Raija Siekkinen

text: Raija Siekkinen (oik. "Raija-Liisa Hellsten-Laine"; 11. helmikuuta 1953 Kotka – 7. helmikuuta 2004 Kotka) oli suomalainen kirjailija. Hän julkaisi novelleja ja romaaneja sekä lastenkirjoja, minkä lisäksi hän kirjoitti kaksi näytelmää, jotka eivät kuitenkaan ole saaneet näyttämötoteutustaan.


title: Raija Siekkinen

text: Raija-Liisa Hellsten syntyi Kotkassa liikkenharjoittaja Urho Hellstenin ja tämän vaimon merkonomi Lea Hytösen toiseksi lapseksi. Hänellä oli yksi vanhempi sisar, Ritva Hellsten, joka on kirjoittanut sisarusten lapsuudesta vuonna 2014 julkaistun pienoisromaanin "Orvot".


title: Raija Siekkinen

text: Siekkinen opiskeli Helsingin yliopistossa kotimaista kirjallisuutta, kansanrunoudentutkimusta ja filosofiaa valmistuen humanististen tieteiden kandidaatiksi vuonna 1981. Tämän jälkeen hän työskenteli kirjastovirkailijana ja maakuntamuseon tutkijana. Vuodesta 1984 lähtien hän toimi vapaana kirjailijana.


title: Raija Siekkinen

text: Siekkinen oli vuosina 1973–1982 naimisissa runoilija Hannu Siekkisen kanssa. Raija Hellsten ja Hannu Siekkinen olivat tavanneet toisensa läänintaiteilija Matti Paavilaisen kirjallisuusluennoilla, joihin Raija Hellsten oli hakeutunut lukioaikanaan. He olivat vielä naimisissa, kun Raija Siekkinen julkaisi ensimmäiset teoksensa, ja tämän vuoksi hän käytti tätä nimeä myös myöhemmissä teoksissaan.


title: Raija Siekkinen

text: Toisen avioliittosan Siekkinen solmi vuonna 1988 filosofian kandidaatti Tarmo Laineen kanssa. Siekkisellä ei ollut omia lapsia.


title: Raija Siekkinen

text: Raija Siekkinen sai surmansa asuntonsa tuhonneessa tulipalossa. Siekkisen viimeisiä vaiheita ovat käyttäneet aiheena teoksissaan Joel Haahtela ("Katoamispiste") ja Fredrik Lång ("Minä, Dosentti ja Jane").


title: Raija Siekkinen

text: Suurimman osan Siekkisen tuotannosta muodostivat novellit, joiden keskiössä on usein nainen, joka tarkkailee yksinäisestä näkökulmastaan tapahtumia ja itseään. Novellikokoelmia julkaistiin yhteensä kahdeksan, jotka on julkaistu "Novellit-"yhteisniteenä vuonna 2007. Proosaa Siekkisen tuotannossa edustaa myös kolme romaania, jotka laajuuksiensa perusteella on luokiteltavissa pienoisromaaneiksi, mikä korostaa Siekkisen tyylin tiiviyttä.


title: Raija Siekkinen

text: Siekkinen julkaisi aikuisille suunnattujen proosateosten lisäksi myös neljä lastenkirjaa. Hän kirjoitti myös kirja-arvosteluita ja teki suomennoksia.


title: Raija Siekkinen

text: Kaksi Siekkisen esittämätöntä näytelmää, "Illuusio" ja "Seinät", löytyi keväällä 2013 Kotkan kaupunginteatterista. "Seinät"-näytelmällä hän osallistui 1989 teatterin kutsukilpailuun, jossa se lunastettiin, mutta jäi esittämättä. Sen teemana on ihmisten vieraus toisilleen, ja se ilmenee näytelmässä keski-ikäisen pariskunnan ja heidän onnettomuudessa kuolevan lapsensa ja tämän isoisän suhteissa. "Illuusio" oli teatterissa luettavana, mutta sitä ei otettu esitettäväksi.


title: Raija Siekkinen

text: Siekkinen sai Kirjallisuuden valtionpalkinnon vuosina 1984 ja 1992, Runeberg-palkinnon vuonna 1993 ja Eino Leinon palkinnon vuonna 1998. Hänen novellikokoelmansa "Kuinka rakkaus syntyy" oli Finlandia-palkintoehdokkaana vuonna 1991.


title: Moskovan metro

text: Moskovan metro () on maailman neljänneksi vilkkaimmin käytetty metrojärjestelmä. Se sisältää ja yhteensä pituisena, ja sitä käyttää arkisin ihmistä. Monet asemista tunnetaan koristeellisesta suunnittelustaan sekä sosialistisen realismin taideteoksista. Metron rakentaminen aloitettiin 1930-luvulla Lazar Kaganovitšin tekemän Moskovan yleissuunnitelman pohjalta. Ensimmäinen linja avattiin Sokolnikin ja Park Kulturyn välille 15. toukokuuta 1935. Väitetään, että kylmän sodan aikana rakennettiin ydinsodan varalle turvakeskus Moskovan Metro-2 metron alle Arbatsko-Pokrovskaja-linjan välillä.


title: Moskovan metro

text: Asemien keskiväli on varsin suuri, . Lyhin väli on ja pisin . Pitkien välimatkojen ansiosta metrojunan keskinopeus linjoilla on tunnissa. Vuoroväli ruuhka-aikana on , muulloin päiväsaikaan ja yöllä . Tiheiden vuorovälien johdosta varsinaisia aikatauluja ei ole saatavilla. Metro on auki kello . Linjoista 11 kulkee säteittäisesti kaupungin keskustan suunnassa, ja mittainen kehälinja numero viisi (Koltsevaja) yhdistää säteittäislinjat.


title: Moskovan metro

text: Metrolippu ostetaan ylhäältä kassalta. Liput ovat luottokortin kokoisia pahvisia tai muovisia magneettikortteja, joita saa ostaa ja ladata eri matkamäärillä. Korttia vilautetaan portilla, jolloin valo muuttuu vihreäksi ja portista voi kulkea. Jokaisella metroasemalla porttien vieressä on valvontakoppi. Pienet lapset ja rattaiden kanssa kulkevat käyttävät valvontakopin vieressä olevaa porttia. Alas metroasemalle johtavat rullaportaat ovat heti porttien jälkeen. Rullaportaissa kuuluu seistä oikeassa laidassa, koska vasenta laitaa kävelevät ne joilla on kiire. Rattaiden kanssa liikkuville ei ole hissiä, vaan he joutuvat myös käyttämään rullaportaita. Yhdellä maksulla saa kulkea metrolla rajattomasti, niin kauan kun ollaan porttien sisäpuolella. Metrovaunuissa istutaan selkä seinää vasten. Kaikilla metroasemilla on hätätilanteita varten hätäpuhelin.


title: Buckinghamin π-teoreema

text: Buckinghamin π-teoreema on keskeinen teoreema dimensioanalyysissa. Sen avulla voidaan selvittää, kuinka monta riippumatonta dimensiotonta suuretta fysikaalisessa ongelmassa on.


title: Buckinghamin π-teoreema

text: Olkoon fysikaalisesti mielekkäässä yhtälössä "n" kappaletta suureita, jotka voidaan ilmaista "k" toisistaan riippumattomalla perussuureella. Buckinghamin π-teoreeman mukaan alkuperäinen ongelma voidaan ilmaista yhtäpitävästi yhtälöllä, jossa on joukko "p" = "n" − "k"  dimensiotonta alkuperäisistä muuttujista konstruoitua suuretta.


title: Buckinghamin π-teoreema

text: Matemaattisesti: olkoon alkuperäinen yhtälö


title: Buckinghamin π-teoreema

text: missä "q"  ovat "n" muuttujaa, jotka voidaan ilmaista "k" riippumattomalla perussuureella. Nyt alkuperäinen yhtälö voidaan kirjoittaa seuraavasti:


title: Buckinghamin π-teoreema

text: missä "p" = "n" − "k" ja π ovat dimensiottomia suureita siten, että


title: Buckinghamin π-teoreema

text: missä eksponentit "m"  ovat vakioita.


title: Buckinghamin π-teoreema

text: Dimensiottomien suureiden valinta ei ole kuitenkaan selvä, vaan jää tutkijan harteille. Teoreema on nimetty Edgar Buckinghamin (1867–1940) mukaan, joka käytti ensimmäisenä π-merkintää vuonna 1914.


title: Buckinghamin π-teoreema

text: Ongelmana on määrittää matemaattisen heilurin heilahdusaika "T". Oletetaan, että siihen vaikuttavia tekijöitä ovat heilurin varren pituus "L", massa "M" sekä painovoimakiihtyvyys Maan pinnalla "g" (yksikkö m/s). Malli on muotoa


title: Buckinghamin π-teoreema

text: Yhtälössä on kolme perussuuretta: massa, aika ja pituus. Siten ongelman kuvaamiseen riittää yksi dimensioton suure π, ja se voidaan ilmaista muodossa


title: Buckinghamin π-teoreema

text: missä


title: Buckinghamin π-teoreema

text: joillakin m…m. Tulee siis olla formula_8, eliTästä voidaan ratkaista, että vain


title: Buckinghamin π-teoreema

text: tai jokin sen potenssi täyttää vaatimukset. Siis ongelma voidaan ilmaista


title: Buckinghamin π-teoreema

text: Dimensioanalyysi kertoo, että massalla ei ole vaikutusta heilurin heilahdusaikaan. Matemaattisen heilurin heilahdusaika on formula_15.


title: Maitohorsma

text: Maitohorsma eli palomaitohorsma ("Chamaenerion angustifolium", aiemmin "Chamerion angustifolium", aiemmin "Epilobium angustifolium") on yleensä noin 50–150 cm korkea kasvi. Suomessa se kasvaa kaikenlaisilla kasvupaikoilla koko maassa.


title: Maitohorsma

text: Maitohorsma on yleensä noin 50–150 cm korkea, mutta on tavattu myös yli 2-metrisiä yksilöitä. Suomessa sitä tavataan kaikenlaisilla kasvupaikoilla koko maassa (tien varsilla), ja se on melko yleinen lähes koko pohjoisella pallonpuoliskolla. Kukissa on 4 purppuranpunaista, harvemmin vaaleanpunaista tai valkoista, terälehteä. Kukkien halkaisija on 2–3 cm. Maitohorsma kehittää kukinnan jälkeen punaruskeat, pitkulaiset siemenkodat, jotka halkeavat kärjestään. Yhdessä kodassa on yleensä 300–400 pientä siementä, ja koko kasvin siemenmäärä on usein noin 80 000. Ruskeissa siemenissä on valkoisia karvoja, joiden avulla ne lentävät tuulessa uusille kasvupaikoille. Kasvi talvehtii maavarsien avulla.


title: Maitohorsma

text: Maitohorsma kuuluu metsän pioneerilajeihin ja valtaa itselleen hyvin nopeasti vapaat kasvupaikat. Se leviää tehokkaasti sekä siementensä että juurakkonsa avulla. Suurenkin esiintymän yksilöt saattavat olla yhtä kloonia tehokkaan juurakkoleviämisen vuoksi. Sitä tavataan usein metsäpalon jättämillä aukeilla, minkä vuoksi sitä on tavattu kutsua tulikukaksi. Maitohorsma viihtyy sekä emäksisessä että hieman happamassa maassa.


title: Maitohorsma

text: Maitohorsman lehdissä on runsaasti C-vitamiinia ja sitä käytetäänkin ruuaksi monin tavoin. Nuoria lehdettömiä versoja voi silputa salaattiin tai ne voi valmistaa ruuaksi parsan tapaan (myös maanalaiset versot). Nuoret lehdet sopivat salaatteihin. Niitä voi myös kuivata teeksi. Maitohorsman ja teepensaan lehtien sekoitusta sanotaan venäläisen paikkakunnan mukaan koporje-teeksi.


title: Maitohorsma

text: Nuoret lehdet sopivat käytettäväksi viherjauhoon ja leipä- ja sämpylätaikinaan. Vanhemmiten lehdistä tulee kitkeriä ja sitkeitä. Lehtien kitkeryyttä voi vähentää fermentoimalla. Kuivatuista juurista on valmistettu kahvinkorviketta. Rehuna sen on uskottu lisäävän maidontuotantoa, ja siemenkarvoja on kehrätty. Alaskassa maitohorsmasta tehdään karamelleja, siirappia ja hyytelöä, suomalaiselta sivustolta löytyvät ohjeet horsmamehun, -hyytelön, -hillon ja -hillokkeen valmistukseen. Nuorten versojen hienon aromin vuoksi maitohorsmaa on kutsuttu myös 'radanvarren ananakseksi'. Maitohorsman medestä valmistuva hunaja on kevyttä ja miedon makuista.


title: Maitohorsma

text: Maitohorsma kuuluu kauppayrtteihin.


title: Maitohorsma

text: Maitohorsma on Etelä-Pohjanmaan maakuntakukka.


title: Maitohorsma

text: Horsmasta on tehty useita lauluja. Tunnettuja sanoituksia ovat:


title: Maitohorsma

text: Muita nimiä: Horsma, horsmo, horsmu, hörsmä, hörsmy, forsma, palokukka, tulikukka, rumihinkukka ja rentunruusu.


title: Joint-taso

text: Joint-taso tarkoittaa sotilaallisena terminä puolustushaarojen yhteistä tasoa, eri puolustushaarojen joukoista muodostuvaa yksikköä.


title: Joint-taso

text: "Joint Task Force" tarkoittaa eri puolustushaarojen yksiköitä käsittävää, tehtävään erityismitoitettua ja yhdessä johdossa olevaa sotilaallista joukkoa.


title: Joint-taso

text: Suomessa joint-taso tarkoittaa lähinnä puolustusvoimain pääesikuntaa. Todellinen joint-tasoinen pääesikunta muodostuí Suomeen, kun maavoimien esikunta perustettiin erillisenä Mikkeliin.


title: Joint-taso

text: Joint-tason muodostuminen on verkottumista, yhteistoimintaa, uudenlaista tiedon jakamisen mahdollistamaa tehokkuutta.


title: Joint-taso

text: Erityisesti Yhdysvalloissa on jo pitkään korostettu joint-tason merkitystä ja myös kehitetty sen toimintaa. Joint-tason merkitys on noussut 1990-luvulla myös muualla.


title: Joint-taso

text: Laajemmin ottaen joint-taso tarkoittaa uudenlaista, kokonaisvaltaista, uuden tietotekniikan mahdollistamaa yhteistoimintaa. Tällä tavalla ymmärrettynä esimerkiksi suomalainen viranomaisyhteistyö on joint-tasoa.


title: Petri Pettersson

text: Ilkka Olavi ”Petri” Pettersson (s. 19. joulukuuta 1952) on suomalainen muusikko. Hän tuli tunnetuksi vuonna 1970 perustetun Petri & Pettersson Brass -puhallinpopyhtyeen johtohahmona. Yhtyeen tunnetuin kappale on vuoden 1971 "Maalaismaisema" (alun perin Elton Johnin kappale "Country Comfort" Tumbleweed Connection -LP:ltä).


title: Petri Pettersson

text: Petri Petterssonin herkkä Angie oli miehen suuri hitti.


title: Petri Pettersson

text:
Vuonna 1977 Pettersson levytti eri runoilijoiden teksteihin perustuneen "Nuoruus"-albumin. Taustayhtyeenä toimi Finnforest. Suomen Yleisradion musiikkitoimittajat valitsivat albumin Vuoden levyksi. Nimikappale perustui Mika Waltarin runoon, ja Pettersson pääsi esittämään sen ja pari muuta vastaavaa kappaletta Waltarin 70-vuotisjuhlille Helsingin Finlandia-talolle.
Petri Petterssonin taiteilijanimen keksi Ilkka ”Danny” Lipsanen.


title: Petri Pettersson

text: Pettersson on työskennellyt myös Radio Savon toimittajana. Hän aloitti 1984 YLEn Kuopion toimituksessa musiikkitoimittajana. Työsuhde katkesi 17.11.2005 YT-neuvottelujen jälkeen, kun Yle irtisanoi useita musiikkitoimittajia.


title: Petri Pettersson

text: 1980-luvun alussa Pettersson osallistui Eurovision laulukilpailun Suomen karsintaan. Kappale ei menestynyt, joten Pettersson pyysi Juice Leskistä kirjoittamaan siihen uudet sanat. Vuonna 2013 kappaleesta tuli Petterssonin viidennen sooloalbumin "Ajatus elää" nimikappale.


title: Petri Pettersson

text: Sooloalbumit


title: Petri Pettersson

text: Soolosinglet


title: Petri Pettersson

text: Petri Pettersson lauluntekijänä - Fono.fi


title: Petri & Pettersson Brass

text: Petri & Pettersson Brass on suomalainen Kuopiossa vuonna 1971 perustettu popyhtye. Sen menestyskappaleita ovat olleet muun muassa "Maalaismaisema", "Louie Louie", "Päättömällä Pollella", "Sylvian Äiti", "Kalifornian unet", "Twenty-five or six to four", "Nuoruus" sekä "Angie".


title: Petri & Pettersson Brass

text: Bändin suosituin kappale on "Maalaismaisema", joka julkaistiin vuonna 1971 ja kappaleesta tuli hetkessä hitti. Maalaismaisema on Jukka Virtasen käännös Elton Johnin sävelmästä Country Comfort.


title: Petri & Pettersson Brass

text: Bändi aloitti aikoinaan nimellä The Burdocks (takiaiset) vuonna 1966, mutta soitti nimellä "Heikki Pettersson Kvintetti", kun tarvittiin tanssimusikkia, ja tällöin seuraan liittyi myös hanuristi. Nimi vaihtui vuonna 1969 Heikki Pettersson Sekstetiksi (Heikki Pettersson Sextet), kun bändiin tuli saksofonisti ja Hannu Pettersson vaihtoi kitarasta trumpettiin. Yhtye ehti vielä keikkailla nimellä Dynamites Brass vuonna 1971, kunnes elo-syyskuussa 1971 yhtye sai nykyisen ja pysyvän nimen Petri & Pettersson Brass julkaistuaan kappaleen "Maalaismaisema".


title: Petri & Pettersson Brass

text: Yhtye osallistui EMI:n järjestämään kilpailuun vuonna 1970 nimellä Heikki Petterson Sextet ja voitti Itä-Suomen mestaruuden. Kilpailussa haettiin neljää parasta suomalaista popbändiä, yhtä kustakin neljästä (Pohjoinen, Itä, Etelä, Länsi) ilmansuunnasta. Kilpailun voittajabändit pääsivät levyttämään samana vuonna ilmestyneelle kokoelma-LP:lle "Ilmansuunnat" Finnvoxin studioilla. Yhtye levytti kappaleet "Peluri" (Cincinnati Kid) ja "Saigoniin" nimellä Pettersson. Levyn julkaisi Parlophone.


title: Petri & Pettersson Brass

text: Bändin ydinjoukon muodostavat veljekset osallistuivat Kevään sävel-kilpailun vuonna 1985 kappaleella "Yli merten yli vuorten" ja voittivat sen.


title: Petri & Pettersson Brass

text: Petri & Pettersson Brass keikkaili ympäri Pohjoismaita ja saavutti suosiota myös Suomen ulkopuolella. Nykyään yhtye on esiintynyt vain Suomessa.


title: Petri & Pettersson Brass

text: Bandissä on nähty myös vierailevia tähtiä. Yksi mainittavimpia on The Renegades yhtyeen keulahahmo Kim Brown, joka esiintyi Petri & Pettersson Brassin kanssa muun muassa Ritoniemen satamaravintolan terassilla.


title: Petri & Pettersson Brass

text: Yhtyeen uusin levy "Petri & Pettersson Brass - Hitit" on julkaistu vuonna 2007 edesmenneen Ari Petterssonin muistoksi. Yhtye keikkailee edelleen.


title: Petri & Pettersson Brass

text: Pääjoukko, joka koostui Petterssonin veljeksistä


title: Petri & Pettersson Brass

text: Muita bändin jäseniä:


title: Peninkulma

text: Peninkulma (lyhenne pnk tai pk, ) on vanha suomalainen pituusyksikkö, jolla nykyisin tarkoitetaan 10 kilometrin matkaa. Alun perin sen on arvioitu tarkoittaneen noin 6 kilometrin matkaa, mutta sen pituus on vaihdellut alueittain.


title: Peninkulma

text: Alkuperäinen noin 6 kilometrin matkaa tarkoittanut peninkulma, eli ns. vanha suomalainen peninkulma, oli käytössä vuoteen 1655 saakka, jolloin Suomessa siirryttiin ns. ruotsalaiseen peninkulmaan joka oli 10 virstaa eli 10,688 kilometriä.


title: Peninkulma

text: Vuonna 1887 Suomessa siirryttiin metrijärjestelmään, mutta nimitys peninkulma jäi edelleen käyttöön, vaikka se ei varsinaiseen metrijärjestelmään kuulunutkaan. Metrijärjestelmään siirtymisen yhteydessä peninkulma määriteltiin tasan 10 kilometriksi. Myös Ruotsi-Norjassa vahvistettiin vuonna 1889, että peninkulma oli tasan 10 kilometriä. Suomen nykyinen mittayksikköasetus ei sitä enää tunne.


title: Peninkulma

text: Peninkulmaa käytetään Ruotsissa yleisesti puhekielessä. Esimerkiksi moottoriajoneuvojen polttoaineenkulutus ja kilometrimäärä ilmoitetaan lähes poikkeuksetta peninkulmina. Siten ”4 900 mil” ajetulla autolla on ajettu 49 000 km. Ruotsissa polttoaineenkulutus peninkulmaa kohden, "”milkostnad”", ja kilometrikorvaus, "”milersättning”", esiintyvät termeinä jopa lainsäädännössä. Tiomila on suunnistuskilpailu, jossa on 10 osuutta (tio-), joista jokainen noin 10 km (-mil-)


title: Peninkulma

text: EU-direktiivi 80/181/ETY, niin sanottu ”mittayksikködirektiivi”, määrää että vuoden 2009 loppuun mennessä jäsenmaiden tulee luopua, tietyille vanhoille jäsenmaille myönnetyin poikkeuksin, SI-järjestelmään kuulumattomista kansallisista mittayksiköistä virallisissa yhteyksissä, mainonnassa, kaupankäynnissä ja niin edelleen.


title: Peninkulma

text: Peninkulma liittyy koiraan. Sanan alkuosana on vanha koiran nimitys "peni". Sanan loppu vaihtelee murteittain: "kulma", "kuorma", "kuulema", "kuuluma". Tornionjokilaaksossa peninkulmaa vastaa "pelikuorma".


title: Peninkulma

text: On arveltu, että sana on alkuaan ollut "peninkuulema". Se on tarkoittanut matkaa, jonka päähän koiran haukunta kuuluu. Kuorma-loppuiset "peni"("n")"kuorma" ja "pelikuorma" ovat luultavasti "peninkuuleman" äänteellisiä muunnoksia. Toinen mahdollisuus on, että ne ovat alkuaan tarkoittaneet matkaa, jonka koira jaksaa levähtämättä vetää kuormaansa.


title: The Ronski Gang

text: Ronski & Exotic oli vuonna 1968 Åminneforsissa perustettu suomalainen rockyhtye. Vuonna 1978 se muutti nimensä The Ronski Gangiksi. Yhtyeen tunnetuimpia kappaleita ovat "Shake" (LP:ltä "Ronski & Exotic"), "Oh My Boogie" (LP:ltä "Here We Come"), "Larry and Johnny" (LP:ltä "Sold Out") ja "Hippy Hippy Shake" (LP:ltä "Run Don’t Walk").


title: The Ronski Gang

text: Yhtye perustettiin vuonna 1968 nimellä The Exotic, jolloin kokoonpano oli laulaja Harry "Ronski" Sjöblom, rumpali Hans "Hate" Sjöblom, basisti Kaj "Misteri" Eklund, soolokitaristi Kaj "Kajje" Lindström, komppikitaristi Kari "Pärkkä" Pärnänen ja saksofonisti Lauri "Lapa" Männikkö. Yhtye voitti Lahdessa pidetun pop-yhtyeiden SM-kisan vuonna 1970 (yhtyeessä mukana Ronski, Misteri, Hate, Kajje ja Lapa). 1970-luvun alussa yhtye alkoi esiintyä nimellä Ronski & Exotic (Ronski laulu, Misteri basso, Hate rummut ja Kajje kitara). Tällä nimellä ja kokoonpanolla yhtye levytti kolme albumia EMIlle ("Ronski & Exotic" 1975, "Here We Come" 1976 ja "The Rollicking Good Times" 1977).


title: The Ronski Gang

text: Vuonna 1978 kitaristin vaihtumisen myötä (kitaraan Olli Pekkola Sleepy Sleepersistä) yhtyeen nimeksi tuli The Ronski Gang. Tällä kokoonpanolla yhtye teki kolme albumia, joista yhden EMIlle ("Sold Out" 1978) ja kaksi RCA:lle ("Run Don’t Walk" 1979 ja "Night Attack" 1980). Yhtye oli uransa huipulla 1970-luvun lopulla ja oli esimerkiksi vuonna 1978 Suomen suosituin keikkayhtye. Vuonna 1981 yhtye esiintyi elokuvassa "Rokkidiggari", jossa oli mukana myös muita sen ajan huippunimiä, kuten Hurriganes, Pave’s Mistakes, Kojo ja Sleepy Sleepers. Tässä vaiheessa Pekkolan rinnalle kitaristiksi oli tullut Kimi Engström. Elokuvasta julkaistiin myös soundtrack-levy, jossa The Ronski Gangilta oli mukana kaksi kappaletta.


title: The Ronski Gang

text: Yhtye lopetti toimintansa 1980-luvulla. Vuonna 1983 ilmestyi toistaiseksi viimeinen uusi albumi "Rock’n Roll" Le Baron/Bluebird-levymerkille. Levyllä kitaristeina olivat Kimi Engström ja Jakke Pätäri Olli Pekkolan siirryttyä Bad Signiin.


title: The Ronski Gang

text: 1990-luvun alkupuolella yhtye teki 25-vuotisjuhlakiertueen kokoonpanolla Ronski, Misteri, Hate ja Kimi. Keikoilla lisävahvistuksena oli Mikko Rintanen koskettimissa. Vuonna 2001 Warner julkaisi remasteroidun CD:n albumista "Night Attack" ja vuonna 2002 albumista "Run Don’t Walk". 2000-luvun alkupuoliskolla yhtye teki muutaman keikan vuodessa esiintyen muun muassa kolmena kesänä Rönnin lavalla Eräjärvellä yhdessä muiden 1970-luvun yhtyeiden kanssa.


title: The Ronski Gang

text: 2005 EMI Finland julkaisi yhtyeen koko tuotannon kattavan tupla-CD:n "Still Shakin' - The Ronski Gang Anthology", jolle on koottu parhaat kappaleet yhtyeen kaikilta seitsemältä albumilta. Lisäksi mukana on "Rokkidiggari"-elokuvan kaksi livekappaletta ja harvinaisia singleraitoja. Mukana on myös yksi uusi studiokappale ja viisi ennen julkaisematonta live-esitystä, jotka on äänitetty 2004 heinäkuussa Lohjan Rantajameissa lähes kolmen tuhannen hengen yleisön edessä. Uusina kitaristeina livebiiseissä soittavat Carl "Kiffe" Sjöblom ja Vesa Kääpä. Lisäksi yhtyeeltä julkaistiin uusi single "Someone to Call My Own".


title: Avantgarde

text: Avantgarde (ransk. sot. ja kuv. käytössä; "avant" ’edessä’, "garde" ’vartio’ > ’etuvartio, kärkijoukko’) viittaa ihmisiin tai teoksiin, jotka ovat kokeilevia ja rikkovat aikansa vakiintuneita suuntauksia. Sanaa käytetään erityisesti kuvataiteen, elokuvan, kirjallisuuden ja musiikin uusien virtausten yhteydessä, mutta myös mistä tahansa uudesta ajattelutavasta puhuttaessa esimerkiksi kulttuurin tai politiikan saralla. Se yhdistetään usein taidesuuntauksiin, jotka keskittyvät tekemään uudentyylistä taidetta tai "taidetta taiteen vuoksi" ("l'art pour l'art"). Nykyaikana käsite liittyy keskusteluun modernismin kohtaloista.


title: Avantgarde

text: Avantgarde yhdistetään joskus katutaiteeseen, esimerkiksi graffiteihin, tai mihin tahansa sovinnaisia rajoja rikkovaan liikkeeseen. Avantgarde ei ole mikään yksittäinen taidesuuntaus kuten surrealismi tai kubismi, sillä käsitteen merkitys muuttuu jatkuvasti ajan kuluessa. Aikoinaan hyvinkin avantgardistinen taideteos, esimerkiksi Marcel Duchamp'n "Suihkulähde" (1917) tuskin olisi nykyään avantgardea.


title: Avantgarde

text:
Poliittisen avantgarden käsite syntyi 1800-luvun alussa Ranskassa. Taiteen avantgarden käsitteen voidaan katsoa saaneen alkunsa 17. toukokuuta 1863 Pariisin Salon des Refusés'n (Reputettujen salonki) avajaisissa. Siinä esiteltiin niitä taideteoksia, joita ei kelpuutettu Pariisin salongin, taideakatemian järjestämän, virallisesti hyväksyttyä akateemista taidetta esittelevän näyttelyn töiden joukkoon. Tähän ryhmään kuuluivat myöhemmin esimerkiksi impressionistit.
Osa avantgarden toiminnan strategiaa on manifesti. Se on tavallisesti sarja julkilausumia, joissa ilmaistaan suunnan tai liikkeen taiteellisia ideoita tai aikomuksia, mitä vastustetaan ja mitä kannatetaan. Manifesti voi olla yhden taiteilijan tai taiteilijaryhmän aikaansaannos. Usein ideaan kuuluu myös manifestien julkaiseminen kärjistettyinä ja mahdollisimman suuren kohun saattelemana.


title: Avantgarde

text: Venäjän ja Neuvostoliiton avantgarde oli eräs modernismin huomattavista avantgarde-ilmiöistä, jonka merkittävin jakso ajoittui vuosille 1914–1922. Aikaa kutsutaan myös nimellä "Hopeakausi". Uusia ilmaisukeinoja etsittiin vimmaisesti lähes kaikilla taiteenaloilla.


title: Avantgarde

text: Avantgarde on ilmiönä toistunut ja jatkunut länsimaisessa taiteessa 1800-luvulta alkaen niin monena eri aikana ja niin monessa yhteydessä, että voidaan puhua "avantgardismista". Newyorkilainen taidekriitikko Robert Hughes arvostelee kirjassaan "The Shock of the New" (Uuden šokki) avantgardea väittämällä sen olevan eräs taidekritiikin suosituimmista kliseistä ja ”epäsana”.


title: Avantgarde

text: 1900-luvulla kävi varsin selvästi ilmi, että avantgarde ei sopinut totalitaristisiin yhteiskuntiin. Saksan kansallissosialistinen työväenpuolue teki Bauhaus-taidekoulun toiminnan mahdottomaksi ja piti kaikkia modernismin suuntauksia ”rappiotaiteena”. Neuvostoliitossa bolševikkijohtajat tukahduttivat vuosisadan alun kiihkeän avantgarden. Espanjalainen filosofi ja esseisti José Ortega y Gasset toteaa, että jokaisen avantgardismin välitön vaikutus on siinä, että se luo omat eliittinsä. Vaikeatajuiset teokset jakavat yleisöt niihin jotka ymmärtävät ja niihin, jotka eivät ymmärrä. Tämä juopa ei noudata poliittisia linjoja eikä sopeudu olemassa oleviin vallan tasoihin.


title: Avantgarde

text: Avantgarden käsitteen romahdus tapahtui 1970-luvulla, kun ajatus yhteiskunnan uudistamisesta kulttuurisilla haasteilla oli vallinnut jo yli sadan vuoden ajan. Modernistinen eetos ei ollut enää taidehistorian sivuaihe, vaan Robert Hughesin mukaan siitä oli tullut teollisuutta satoine yhteyksineen museoihin, taidemarkkinoihin ja elävien taiteilijoiden toimintoihin.


title: Avantgarde

text: Vaikutusvaltainen italialainen kriitikko ja kuraattori Achille Bonito Oliva perusti 1970-luvun lopulla taiteilijaryhmän, johon kuuluivat muun muassa italialaiset Enzo Cucchi, Sandro Chia ja Mimmo Paladino. Transavantgarde tarkoitti Olivan mukaan avantgarden ylittävää, sen tuolla puolen olevaa taidetta.


title: Avantgarde

text: Esimerkki nykytaiteen avantgardesta on vuonna 1999 toimintansa Englannissa aloittanut ja useisiin muihin maihin levinnyt taideliike "stuckistit". He vastustavat muun muassa käsitetaidetta, installaatioita, postmodernismia sekä virallista brittiläistä taidejärjestelmää.


title: Avantgarde

text: Poliittisen avantgarde-liikkeen jatkumona voidaan nykypäivänä nähdä myös aktivismia ja taidetta sekoittava artivismi. Tähän ilmiöön voidaan liittää esimerkiksi talonvaltausten yhteyksissä luodut sosiaalikeskukset sekä graffititaide.


title: Höyryolut

text: Höyryolut tai kalifornialainen höyryolut voidaan määritellä oluttyypiksi, jossa olut on valmistettu pohjahiivalla käyttämällä niitä pintahiivoille tyypillisissä korkeammissa lämpötiloissa. Käsitteellä on kaksi toisistaan poikkeavaa, mutta läheistä merkitystä:Anchor Steam beerin lisäksi kaupallisia California common -oluita ovat mm. Southampton West Coast Steam Beer, Old Dominion Victory Amber ja Flying Dog Old Scratch Amber Lager.


title: Pastori Pohjalainen & Defiers

text: Pastori Pohjalainen & Defiers on Mäntässä sekä Vilppulassa 1970-luvulla toiminut suomalainen rockyhtye.


title: Pastori Pohjalainen & Defiers

text: The Defiers perustettiin Haapamäellä 1966. Perustajajäseniä olivat Keijo Koski (soolokitara), Hannu Koskela (komppikitara), Antero Stenlund (bassokitara), Atso Kyrönviita (rummut) ja Matti Somero (laulu). Nimi The Defiers periytyi Kosken ja Pertti Hannulan lyseokavereineen muodostamasta aiemmasta kokoonpanosta, joka ei keikkaillut.


title: Pastori Pohjalainen & Defiers

text: Kyrönviidan siirryttyä pian erääseen tanssibändiin Defiersin rumpaliksi otettiin J-P ”Pastori” Pohjalainen. Antero Stenlundin lähdettyä armeijaan bassoon tarttui Hannu Koskela, ja komppikitaristiksi otettiin Eero Peltonen. Opiskelemaan lähteneen Matti Someron tilalle laulusolistiksi tuli Tampereen Popteatterissa esiintynyt Pekka Pajula, joka laulaa myös yhtyeen albumilla.


title: Pastori Pohjalainen & Defiers

text: 1970-luvun taitteessa yhtyeessä oli jäsenenä amerikkalainen Mike Varness, joka tuli Ruotsin kautta Suomeen. Varness, oikealta nimeltään John Michael, muutti vuonna 1980 Alaskan Juneau’hin ja esiintyy siellä nimellä Juneau John. Yhtyeen laulusolistina toimi 1970-luvun alkuvuosina hetken aikaa myös Raija Alenius.


title: Pastori Pohjalainen & Defiers

text: Yhtye keikkaili ahkerasti läpi 1970-luvun tehden noin 1 200 esiintymistä 1970–1980. Defiersin esiintymiset olivat rajuja ja huumorin sävyttämiä.


title: Pastori Pohjalainen & Defiers

text: The Defiers teki vuonna 1971 yhteisen kahden viikon Suomen-kiertueen englantilaisen The Renegades -yhtyeen kanssa. Muita englantilaisyhtyeitä, joiden kanssa Defiers esiintyi olivat Gravy Train, Hector ja The Third World War. Defiers myös säesti monia sen ajan suomalaissolisteja kuten Danny, Markku Aro, Lea Laven, Taiska, Arto Sotavalta, Seppo Hanski ja Anita Hirvonen.


title: Pastori Pohjalainen & Defiers

text: The Defiers on esiintynyt satunnaisesti myös 2000-luvulla.


title: TsSKA Sofia

text: PFK TsSKA on Bulgarian pääkaupungissa Sofiassa kotipaikkaansa pitävä Bulgarian armeijan keskusurheiluseuran jalkapallojoukkue.


title: TsSKA Sofia

text: Seura on perustettu 5. toukokuuta 1948 nimellä "Septemvri pri TsDV" (Септември при ЦДВ). Historiansa aikana se on tunnettu myös nimillä "Narodna Voiska" (Народна Войска), "TsDNV" (ЦДНВ), "TsDNA"(ЦДНА), "TsSKA Tšerveno zname" (ЦСКА Червено знаме), "TsSKA Septemvrijsko zname" (ЦСКА Септемврийско знаме) ja "TsFKA Sredets" (ЦФКА Средец). Nykyinen nimi vakiintui käyttöön vuonna 1962.


title: TsSKA Sofia

text: TsSKA on voittanut Bulgarian mestaruuden ennätykselliset 30 kertaa, ja Bulgarian Cupin yhdeksän kertaa. Se on myös kansainvälisesti menestynein bulgarialaisjoukkue.


title: Amulet (yhtye)

text: Amulet on lahtelainen suomen- ja englanninkielistä rockia soittava yhtye, joka oli suosituimmillaan 1970-luvun puolivälissä. Sen perustivat Pekka (laulu, rummut) ja Pertti Sormunen (basso, laulu) vuonna 1968, jolloin julkaistiin Microvoxin studiossa äänitetty ensisingle. Alkuaikojen kokoonpanoon kuuluivat myös Hannu Helminen (kitara, myöhemmin hänen tilalleen tuli Heikki Hiiri) ja Wallu Heinomaa (laulu, kitara). Yhtyeen tunnetuin kappale on kotikaupungille omistettu ”Suomen Chicago” (vuodelta 1976).


title: Amulet (yhtye)

text: Amulet keikkaili 2000-luvulla satunnaisesti kokoonpanolla Heinomaa, Hiiri, Helminen sekä Pekka ja Pertti Sormunen. Bändin keulahahmo Pekka Sormunen kuoli syyskuussa 2010.


title: Mel Gibson

text: Mel Colm-Cille Gerard Gibson (s. 3. tammikuuta 1956 Peekskill, New York, Yhdysvallat) on yhdysvaltalainen näyttelijä, elokuvaohjaaja ja -tuottaja. Hän syntyi New Yorkin Peekskillissä vuonna 1956 ja muutti vanhempiensa mukana kaksitoistavuotiaana Australiaan, jossa hän aloitti näyttelijänopinnot. Gibson teki läpimurtonsa vuonna 1979 elokuvassa "Mad Max", ja kahdessa jatko-osassa hän uudisti roolinsa Max Rockatanskyna. Vuonna 1987 "Tappava ase", jossa hän esitti Los Angelesin poliisin etsivä Martin Riggsiä, teki Gibsonista kansainvälisen elokuvatähden.


title: Mel Gibson

text: Gibsonin tunnetuimpia elokuvia "Mad Maxin" ja "Tappavan aseen" ohella ovat muun muassa Skotlannin vapaustaistelua käsittelevä "Braveheart – taipumaton", Jeesuksen 12 viimeisestä elintunnista kertova "The Passion of the Christ" sekä Disneyn Oscar-palkittu piirroselokuva "Pocahontas" jossa Gibson oli ääniroolissa. Ohjaajana Gibson on toiminut muun muassa elokuvissa "Kasvoton mies" ja "Braveheart – taipumaton", joissa hän esitti myös pääosaa. Viimeisimpänä mainitusta elokuvasta hänet palkittiin myös parhaan ohjaajan Oscar- ja Golden Globe-palkinnoilla.


title: Mel Gibson

text: Gibson on australialaisen äidin ja yhdysvaltalaisen isän kuudes lapsi (perheessä oli yhteensä 11 lasta). Gibsonin perhe muutti Australiaan 1968 Melin ollessa 12-vuotias. Isä Hutton Gibson sanoo voittaneensa runsaasti rahaa "Jeopardy!"-tietokilpailussa ja vieneensä perheensä Australiaan suojellakseen näitä joutumasta Vietnamin sotaan ja yhdysvaltalaisessa yhteiskunnassa nousevan moraalittomuuden vuoksi. Mel Gibson piti aina Yhdysvaltain kansalaisuutensa.


title: Mel Gibson

text: Hän valmistui National Institute of Dramatic Artista Sydneystä 1977 ja aloitti uransa australialaisissa televisiosarjoissa. Elokuvauransa hän aloitti George Millerin "Mad Maxissa", josta tuli myöhemmin kulttiklassikko ja se sai myös jatko-osat "Mad Max 2 – asfalttisoturi" ja "Mad Max – ukkosmyrsky". Yhdysvalloissa hän aloitti uransa 1984 elokuvassa "Bounty – kapina laivalla" Anthony Hopkinsin kanssa. Elokuva oli taloudellisesti epäonnistunut, ja Gibson kärsi tuolloin alkoholismista.


title: Mel Gibson

text: Vuonna 1987 ensi-iltansa saaneessa toimintaelokuvassa "Tappava ase" Gibson näytteli Vietnamin sodan veteraania ja Los Angelesin poliisin rikosetsivä Martin Riggsiä joka saa siirron yksikkönsä murharyhmään ja saa parikseen 50-vuotiaan perheenisä Roger Murtaugh'n, jota elokuvassa näyttelee Danny Glover. "Tappava ase" oli yksi julkaisuvuotensa tuottoisimmista elokuvista ja teki Gibsonista kansainvälisen elokuvatähden. "Tappava ase" sai jatkokseen myös kolme uutta elokuvaa; "Tappava ase 2" (1989), "Tappava ase 3" (1992) ja "Tappava ase 4" (1998). Elokuvasarjan viidennen osan tuottamisesta on liikkunut lukuisia huhuja, mutta Gibson on kieltäytynyt palaamasta enää rooliinsa uuden elokuvan merkeissä.


title: Mel Gibson

text: Vuonna 1989 Gibsonille tarjottiin sarjakuvahahmo Batmanin roolia Tim Burtonin ohjaamaan "Batman"-elokuvaan, jonka toiseksi tähdeksi oli kiinnitetty jo elokuvan konna Jokeria näytellyt Jack Nicholson. Gibson kieltäytyi, ja roolia tarjottiin sittemmin muun muassa Alec Baldwinille, Tom Cruiselle ja Bruce Willisille ennen kuin Michael Keaton palkattiin päärooliin Nicholsonin rinnalle.


title: Mel Gibson

text: Vuonna 1990 Gibson esiintyi kolmessa eri elokuvassa; ristiriitaisen vastaanoton saaneessa mutta menestyksekkääksi julkaisuksi teatterilevityksessä osoittautuneessa toimintakomediaelokuvassa "Kuin lintu langalla", Robert Downey Jr.:n kanssa tähdittämässään komediaelokuvassa "Air America" ja draamaelokuvassa "Hamlet". Kriitikoiden ja yleisön keskuudessa menestyksekkäimmän vastaanoton Gibsonin elokuvista sai "Hamlet", joka oli muun muassa ehdolla kahteen Oscar-palkintoon.


title: Mel Gibson

text: Gibson teki ensimmäisen kokeilunsa ohjaajana vuoden 1993 draamaelokuvassa "Kasvoton mies". Gibson suunnitteli alun perin ainoastaan ohjaavansa elokuvan, mutta päätti näytellä myös elokuvan pääosaa koska ei löytänyt rooliin ohjaajan näkökulmastaan riittävän hyvää näyttelijää. Gibsonin rinnalla elokuvan toisena päätähtenä näytelleelle Nick Stahlille aukeni elokuvan menestymisen myötä ura näyttelijänä ja Stahl oli roolistaan ehdolla myös Young Artist -palkintoon vuonna 1994.


title: Mel Gibson

text: Vuoden 1995 kesällä ensi-iltansa saanut "Braveheart – taipumaton" on kenties Gibsonin uran tunnetuin ja arvostetuin elokuva. Hän ohjasi, tuotti ja tähditti elokuvan ja saavutti sekä parhaan ohjaajan Oscar- että Golden Globe-palkinnon. "Braveheart – taipumaton" oli ehdolla yhteensä kymmeneen Oscar-palkintoon ja se oli julkaisuvuotensa tuottoisimpia elokuvia ympäri maailman lujittaen Gibsonin asemaa elokuvamaailman kärkinimistössä. Gibsonin suunnitelmiin kuului jälleen olla ainoastaan elokuvan ohjaajana ja tuottajana koska hän koki olevansa liian iäkäs esittääkseen pääosaa. Hän halusi Jason Patricin näyttelevän elokuvan pääosan kunnes päätyi itse myös näyttelemään elokuvassa ohjaajan ja tuottajan roolinsa ohella. Vuonna 1995 hän toimi myös John Smithin ääninäyttelijänä Disneyn piirroselokuvassa "Pocahontas", joka palkittiin kahdella Oscar-palkinnolla. Gibsonille tarjottiin myös toista kertaa urallaan pestiä Batman-elokuvasarjaan, tällä kertaa Batman-konna Kaksinaaman rooliin elokuvaan "Batman Forever". Gibson pyrittiin hankkimaan myös James Bondin osaan elokuvaan "007 ja kultainen silmä" mutta tuolloin etenkin "Braveheartin" tiukan työstämisaikataulun vuoksi kiireinen Gibson kieltäytyi molemmista tarjouksista. Hänen sijastaan "Batman Foreveriin" Kaksinaaman rooliin valittiin Tommy Lee Jones ja James Bondin näyttelijäksi Pierce Brosnan.


title: Mel Gibson

text: Vuosituhannen vaihteessa Gibson esiintyi muun muassa elokuvassa "Mitä nainen haluaa" (2000) ja teki jälleen ääniroolin esiintymällä animaatioelokuvassa "Kananlento" (2000).


title: Mel Gibson

text: Vuonna 2004 ensi-iltansa saanut "The Passion of the Christ" perustuu Jeesuksen elämän kahteentoista viimeiseen tuntiin. Elokuvan dialogi on arameaksi, hepreaksi ja latinaksi. Yhdysvaltalainen Anti-Defamation League huolestui elokuvan juutalaisvastaisuudesta ja pyysi häntä konsultoimaan asiantuntijoita elokuvan teossa. Elokuva oli valtaisa menestys, saaden kolme Oscar-ehdokkuutta ja tuottaen 611 miljoonaa dollaria lipputuloja.


title: Mel Gibson

text: Gibsonin seuraava historiallinen elokuva oli vuonna 2006 ensi-iltansa saanut "Apocalypto". Elokuva sijoittuu Väli-Amerikkaan ennen espanjalaisvalloitusta Maya-valtakunnan taantumisen aikoihin. Elokuvan dialogi on Jukatanin mayaa.


title: Mel Gibson

text: Kymmenen vuoden ohjaustauon jälkeen Gibson ohjasi sotaelokuvan "Hacksaw Ridge – aseeton sotilas", joka sai ensi-iltansa vuonna 2016. Elokuva kertoo toisen maailmansodan lääkintämiehestä Desmond Dossista, joka kieltäytyi käyttämästä minkäänlaista asetta palveluksessaan. Hänestä tuli ensimmäinen aseistakieltäytyjä, joka palkittiin Yhdysvaltojen korkeimmalla sotilasansiomitalilla Medal of Honorilla. Elokuva sai erinomaisen vastaanoton kriitikoilta ja Gibson sai elokuvasta parhaan ohjauksen Oscar- ja Golden Globe -ehdokkuudet. Elokuva palkittiin parhaan leikkauksen ja äänityksen Oscareilla vuoden 2017 gaalassa.


title: Mel Gibson

text: Mel Gibson avioitui Robyn Mooren kanssa 7. kesäkuuta 1980. Pariskunnalla on seitsemän yhteistä lasta: Hannah (s. 1980), kaksoset Edward ja Christian (s. 1982), Willie (s. 1985), Louis (s. 1988), Milo (s. 1990) ja Tommy (s. 1999). Gibson on katolilainen. Hänen vaimonsa on anglikaani. Robyn Moore haki avioeroa Gibsonista huhtikuussa 2009 kolmen vuoden asumuseron jälkeen.


title: Mel Gibson

text: Gibson erosi edellisen naisystävänsä Oksana Grigorievan kanssa huhtikuussa 2010. Heillä on yhteinen tytär, Lucia (s. 30. lokakuuta 2009) , jonka huoltajuudesta he nyt taistelevat. Entinen naisystävä syyttää Gibsonia pahoinpitelystä.


title: Mel Gibson

text: Gibson on asunut vuodesta 2014 saakka avoliitossa Rosalind Rossin kanssa, joka on häntä 35 vuotta nuorempi. He saivat Lars Gerard Gibson -nimisen poikalapsen tammikuussa 2017.


title: Mel Gibson

text: Gibson tuomitsi 2004 kantasolututkimuksen ja ihmissikiöiden kloonaamisen ja tuhoamisen. Maaliskuussa 2005 hän vetosi Terri Schiavon puolesta. Hän myös kannattaa kuolemanrangaistusta.


title: Mel Gibson

text: Gibson liittyi monien muiden Hollywoodin tähtien kanssa vastustamaan Irakin sotaa ja on ylistänyt Michael Moorea ja tämän "Fahrenheit 9/11" -elokuvaa. Gibsonin Icon Productionsin piti alun perin tuottaa elokuva, mutta hän luopui siitä viime hetkellä ja myi oikeudet Miramax Filmsille. Mooren mukaan huippurepublikaanit painostivat Gibsonia luopumaan elokuvasta.


title: Mel Gibson

text: 28. heinäkuuta 2006 Gibson pidätettiin epäiltynä rattijuopumuksesta (1,2 promillea) Kaliforniassa. Vuotaneen poliisin raportin mukaan hän oli yhteistyöhaluton, uhkasi viranomaisia ja lausui juutalaisvastaisia ja muita kommentteja poliiseja kohtaan. Hän sanoi muun muassa juutalaisten olevan vastuussa kaikista sodista maailmassa, kehui naispoliisin rintoja ja yritti virtsata lattialle. Varsinkin juutalaisvastaisista kommenteista nousseen kohun jälkeen Gibson on tehnyt kaksi julkista anteeksipyyntöä.


title: Mel Gibson

text: Gibsonilla on synnynnäinen epämuodostuma, ”hevosenkenkämunuainen”, jossa munuaiset ovat liittyneet yhteen niin, että ne muodostavat hevosenkenkää muistuttavan kuvion.


title: Aleksandre Qazbegi

text: Aleksandre Qazbegi (; s. 1848, Stepantsminda, k. 1893) oli georgialainen kirjailija. Hän keskittyi tuotannossaan maan vuoristolaisten elämän kuvaukseen. Hän käänsi myös eurooppalaista kirjallisuutta georgiaksi.


title: Aleksandre Qazbegi

text: Qazbegi syntyi Pohjois-Georgian vuoristoalueella historialliseen Khevin maakuntaan ja monet hänen teoksensa käsittelivätkin maan vuoristolaisten elämää, tapoja ja heidän kokemaansa sortoa. Qazbegi julkaisi ensimmäiset teoksensa muutettuaan synnyinseudultaan Tbilisiin vuonna 1879. Hän aloitti tällöin myös työskentelyn "Droeba"-sanomalehdelle. Hänen vuonna 1881 julkaistu romaaninsa "Elgudža" aiheutti skandaalin ja kiellettiin, sillä se kuvasi vuoristolaisia ja heidän tsaarinvallan vastaista kamppailuaan positiivisesti. Se saavutti kuitenkin suuren suosion. "Elgudžaa" seurasivat muun muassa teokset "Eliso" (1882), "Mamismkvleli" (1882), "Tsiko" (1883) ja "Khevisberi Gotša" (1884).


title: Aleksandre Qazbegi

text: Qazbegin synnyinkaupungissa Stepantsmindassa on hänen kotimuseonsa ja hänelle omistettu monumentti.


title: Jennifer Love Hewitt

text: Jennifer Love Hewitt (s. 21. helmikuuta 1979 Waco, Texas, Yhdysvallat) on yhdysvaltalainen näyttelijä, laulaja ja tuottaja. Lapsena uransa aloittanut Hewitt teki läpimurtonsa televisiosarjassa "Viiden juttu" (1995–1999) ja nousi filmitähdeksi kauhuelokuvan "Tiedän mitä teit viime kesänä" (1997) myötä. Vuosina 2005–2010 hän näytteli pääroolia televisiosarjassa "Aavekuiskaaja".


title: Jennifer Love Hewitt

text: Hewitt syntyi Wacossa, Texasissa Patricia Mae ja Herbert Daniel Hewittille. Hän ja hänen isoveljensä Todd Hewitt kasvoivat vanhempiensa erottua Nolanvillessä, Texasissa äitinsä luona. Jo nuorena Hewitt oli kiinnostunut musiikista, jonka myötä viihdeteollisuus tuli hänelle tutuksi. Hewitt muun muassa lauloi kolmevuotiaana kappaleen ”The Greatest Love of All” yleisön edessä eräässä konsertissa. Vuotta myöhemmin hän lauloi tanssiravintolassa oman versionsa kappaleesta ”Help Me Make It Through the Night”. Viisivuotiaana hänen meriittilistallaan oli laulamisen lisäksi vaadittavat taidot steppaamiseen ja balettiin. Ollessaan yhdeksänvuotias Hewitt oli mukana esiintymässä Texas Show Teamissä ja vuosi tämän jälkeen kykyjenetsijät suosittelivat hänelle muuttoa Los Angelesiin, jonne hän muutti äitinsä kanssa pyrkiäkseen näyttelijän ja laulajan uralle.


title: Jennifer Love Hewitt

text: Muutettuaan Los Angelesiin Hewitt teki yli kaksikymmentä televisiomainosta, muun muassa Mattelin leluille. Lapsinäyttelijänä hän debytoi vuosina 1989–1991 Disney Channelin lastensarjassa "Kids Incorporated", jossa hän esiintyi nimellä ”Love Hewitt”. Sen jälkeen hän näytteli muutamassa lyhytikäisessä televisiosarjassa, kunnes sai roolin Fox-kanavan suositusta nuortensarjasta "Viiden juttu" vuonna 1995. Hewitt näytteli sarjassa Sarah Reeves Merriniä sen toisesta kaudesta alkaen.


title: Jennifer Love Hewitt

text: Ensimmäisen filmiroolinsa Hewitt teki independent-elokuvassa "Munchie" vuonna 1992. Hänen ensimmäinen pääroolinsa oli vuoden 1993 elokuvassa "Little Miss Millions". Vuonna 1997 ensi-iltaan tullut kauhuelokuva "Tiedän mitä teit viime kesänä" teki Hewittistä filmitähden. Hän uusi roolinsa Julie Jamesina myös elokuvan jatko-osassa ja oli pääroolissa high school-komediassa "Nyt bailataan" (1998). Vuonna 2000 Hewitt näytteli aikuista Audrey Hepburnia televisioelokuvassa "Audrey Hepburnin tarina".


title: Jennifer Love Hewitt

text: Vuosina 2005–2010 Hewitt näytteli pääosaa televisiosarjassa "Aavekuiskaaja". Seuraavan pääroolin hän sai sarjasta "The Client List" (2012–13).


title: Jennifer Love Hewitt

text: Näyttelijänuran ohella Hewitt on julkaissut neljä studioalbumia. Hän julkaisi debyyttialbuminsa nimeltä "Love Songs" ollessaan 12-vuotias. Levyä myytiin yksinomaisesti Japanissa. Hewittin kaksi seuraavaa albumia julkaistiin Atlantic Recordsin kautta, mutta ne eivät myyneet. Hewittin menestyksekkäin single on ”How Do I Deal”, joka äänitettiin elokuvan "Tiedän yhä mitä teit viime kesänä" soundtrackille. Kappale nousi muun muassa Billboard Hot 100-listan sijalle 59. Hänen viimeisin albuminsa julkaistiin Jive Recordsin vuonna 2002, ja se pääsi Billboard 200-listan sijalle 37.


title: Jennifer Love Hewitt

text: Vuoden 2005 lopulla Hewitt alkoi seurustella Ross McCallin kanssa, kun tämä esiintyi "Aavekuiskaajassa". He kihlautuivat Havaijilla marraskuussa 2007. Hewitt purki kihlauksen vuonna 2008. Sen jälkeen hän seurusteli näyttelijä Jamie Kennedyn kanssa.


title: Jennifer Love Hewitt

text: Hewitt alkoi seurustella näyttelijä Brian Hallisayn kanssa vuonna 2012. He avioituivat seuraavana vuonna ja saivat Autumn-tyttären. Vuonna 2015 parille syntyi poika Atticus.


title: Karma (yhtye)

text: Karma oli vuonna 1972 Lemon-yhtyeen seuraajaksi perustettu suomalainen country-rock-iskelmäyhtye. Sen kokoonpano vaihteli vuosien aikana suuresti, siihen kuuluivat muun muassa First-yhtyeen Leif Kiviharju (s. 1947), 1960-luvun alun lapsitähtenä tunnetuksi tullut Vesa Enne sekä Timo Tervo (oik. Tervomaa).


title: Karma (yhtye)

text: Karman tunnetuin kappale on "Hyvää huomenta Suomi" (1976, alun perin Steve Goodmanin "City of New Orleans"). Muita tunnettuja kappaleita ovat Sweet-käännökset "Wig-Wam Bam" ja "Katujen uhka" (alun perin "Blockbuster").


title: Grigol Robakidze

text: Grigol Robakidze (, 28. lokakuuta 1882 Sviri – 19. marraskuuta 1962 Geneve) oli georgialainen kirjailija, promoottori ja julkisuuden henkilö, joka tunnettiin erityisesti eksoottisesta proosastaan ja neuvostovastaisesta toiminnastaan emigranttina.


title: Grigol Robakidze

text: Robakidze syntyi 28. lokakuuta 1882 Svirin kylässä Imeretin provinssissa Georgian länsiosassa, joka kuului tuolloin Venäjän keisarikunnan Kutaisin kuvernementtiin. Valmistuttuaan Kutaisin lukiosta hän opiskeli Tarton yliopistossa Virossa ja Leipzigin yliopistossa Saksassa. Robakidze palasi Saksasta vuonna 1908 ja nousi vähitellen nuorten georgialaisen symbolistien johtohahmoksi. Vuonna 1915 hän perusti Siniset sarvet -ryhmän, uuden symbolistikirjailijoiden ja -runoilijoiden seuran, jota hän johti ja jolla oli myöhemmin tärkeä rooli erityisesti seuraavan kahden vuosikymmenen kulttuurielämässä. Häneen vaikutti huomattavasti Friedrich Nietzschen tuotanto. Vuonna 1917 hän osallistui Georgian kirjailijaliiton perustamiseen. Koska hän oli mukana Georgian vapautusliikkeessä, hänelle annettiin Georgian itsenäistymisen jälkeen vuonna 1919 diplomaatin virka ja hän osallistui Pariisin rauhankonferenssiin Georgian demokraattisen tasavallan delegaation sihteerinä.


title: Grigol Robakidze

text: Sen jälkeen kun Neuvosto-Venäjän armeija oli vallannut Georgian vuonna 1921, hän pysyi maassa, vaikka hänet tunnettiin neuvostovastaisuudestaan. Johtava georgialainen teatteriohjaaja Sandro Akhmeteli ohjasi hänen kuuluisan "Lamara"-näytelmänsä vuonna 1930, ja esitys voitti palkinnon Moskovan draamaolympialaisissa samana vuonna. Näytelmän menestys oli niin suurta että senkin jälkeen, kun Robakidze oli loikannut Saksaan vielä saman vuoden aikana, näytelmän esittämistä jatkettiin neuvostoteatterin saavutusten todistamiseksi. Näytelmäkirjailijan nimi kuitenkin poistettiin ilmoituksista. Robakidzen loikkaus yhdessä Vladimir Majakovskin itsemurhan kanssa vaiensi muut runoilijat pitkäksi aikaa. Emigranttina Robakidzen elämä oli suhteellisen onnetonta.


title: Grigol Robakidze

text: Toisen maailmansodan aikana Robakidze osallistui oikeistolaisten, isänmaallisten maanpakolaisjärjestöjen kuten Georgian itsenäisyyden komitean (vuonna 1941), Georgian traditionalistien unionin ja Tetri Giorgin toimintaan. Sodan jälkeen Robakidzen useiden Benito Mussolinia ja Adolf Hitlerä käsittelevien teosten uskottiin suosivan kansallissosialismia. Robakidze itse kiisti väitteen, muttei kyennyt enää nousemaan kuuluisaksi lännessä, kun taas Neuvostoliitossa kaikki hänen teoksensa tuhottiin eikä hänen nimeäkään mainittu juuri lainkaan, muutoin kuin ehkä ideologisena syntipukkina.


title: Grigol Robakidze

text: Hän kuoli murtuneena miehenä Genevessä 19. marraskuuta vuonna 1962. Hänet haudattiin myöhemmin uudelleen Leuville-sur-Orgen hautausmaalle Ranskassa. Se toimii myös useiden muiden georgialaisten emigranttien hautapaikkana.


title: Lohkovaalitapa

text: Lohkovaalitapa on vaalitapa, jossa äänestäjät valitsevat valmiista kokonaisista ehdokaslistoista, jotka kukin puolue on laatinut etukäteen. Jokaisella äänestäjällä on yksi ääni, jonka hän antaa jollekin ehdokaslistalle. Eniten ääniä saanut lohko valitaan kokonaisuudessaan täyttämään kaikki paikat.


title: Lohkovaalitapa

text: Lohkovaalitavan eduksi nähdään toimivien ja ammattitaidoiltaan kyvykkäiden johtokuntien sekä ryhmien muodostusmahdollisuus, joilla on henkilökemian yms. vuoksi keskenään laajat yhteistyömahdollisuudet, kun ehdokkaiden arviointiprosessi on siirtynyt vaalitilanteesta ehdokaslistan muodostamiseen. Näin helpommin saavutetaan tilanne, missä johtokuntien ja hallitusten jäsenet ovat edustamassa kykyjään ja osaamistaan eivätkä ole sidosryhmiensä tahdon eikä omaisuuden edustajia. Lohkovaalitapaa käytetään maailmalla paljon pankki- ja vakuutusalan johtokuntien valintatapana, mutta se on myös kansainvälisesti vihreän liikkeen ja vaihtoehtoliikkeiden ryhmittymissä laajasti käytössä.


title: Kannisto (Kerava)

text: Kannisto on asuinalue Savion kaupunginosassa Keravan keskustan eteläpuolella. Pohjoisessa se rajoittuu Keravantiehen ja Sompioon, idässä päärataan ja Alikeravaan, etelässä Savioon ja lännessä Tuusulaan. Kannistossa on koulu, sekä päiväkoteja. Asutus on melko tiheää. Savion rautatieasema tarjoaa yhteydet Keravan keskustaan ja Helsingin suuntaan. Alueelta on myös hyvät kevyenliikenteen yhteydet pohjoiseen ja etelään.


title: Avantgarde-jazz

text: Avantgarde-jazz on jazzmusiikin muoto, joka nojaa epäsovinnaisiin melodioihin sekä hyvin vapaamuotoiseen improvisointiin.


title: Avantgarde-jazz

text: Avantgarde-jazzin käsite on osittain päällekkäinen free jazzin kanssa, mutta avantgarde-jazzissa tukeudutaan improvisoinnin lisäksi myös ennalta käsin tehtyihin melodioihin eikä improvisaatiota periaatteessa tarvitse olla lainkaan, ja usein avantgarde jazz lähestyykin klassista avantgarde-taidemusiikkia tai niin kutsuttua third stream -jazzia, missä free jazz on nimensä mukaisesti lähes täysin "vapaata". Improvisointiosuudet ovat molemmissa tyyleissä yleensä yhtä vapaita. Avantgarde-jazz tarkoittaa paremminkin kokeellista ja rajoja rikkomaan pyrkivää lähestymistapaa jazz-musiikkiin kuin varsinaista tyyliä eikä avantgrade-jazzilla ole mitään määriteltävissä olevia tarkempia tunnusmerkkejä.


title: Avantgarde-jazz

text: Avantgarde-jazz syntyi 1950-luvulla. Esimerkiksi Charles Mingus tunnetaan varhaisista avant-gardistisista töistään, kuten yhdessä Max Roachin kanssa 1953 levytetty "Percussion discussions". Merkittäviä varhaisia avantgardisteja olivat myös pianistit Sun Ra ja Cecil Taylor. Ehkä tärkein yksittäinen levytys varhaisen avantgarde jazzin kehityksessä oli saksofonisti Ornette Colemanin albumi "Shape of Jazz to Come" (1959). Coleman oli samalla myös free jazzin pioneeri. Vuonna 1964 julkaistu Eric Dolphyn "Out to Lunch" on myös avantgarde-jazzin merkkipaaluja samoin kuin John Coltranen monet levytkset, esimerkiksi "Impressions" (1963), "Love Supreme" (1965) "Ascension" (1965) ja "Interstellar Space" (1967/1974).


title: Avantgarde-jazz

text: Avantgarde-jazz jäi free jazzin tavoin syntyessään marginaaliseen asemaan eikä voinut suosiossa haastaa "valtavirtaa" edustaneita vähemmän kokeellisia jazzin tyylejä. Se on kuitenkin jatkanut olemassaoloaan. Tunnettuja edustajia ovat olleet esimerkiksi 1960-luvulla uransa aloittaneet Anthony Braxton ja Dave Holland. The Art Ensemble of Chicago oli 1970- ja 1980-luvun ajan kenties arvostetuin avantgarde-jazz yhtye, ja se on toiminnassa edelleen.


title: Avantgarde-jazz

text: Avantgarde kuitenkin vaikutti paljon muuhun jazzin. Jopa valtavirran edustajat ottivat siitä selkeitä vaikutteita, ja varsinkin varhaisen fuusion edustajille avantgarde oli selkeä inspiraation lähde. Tämän voi kuulla tunnetuimmilla fuusio-levyillä, joista Miles Davisin "Bitches Brew" sekä Weather Reportin ja Herbie Hancockin 1970-luvun ensimmäisten vuosien levyt sisältävät osin musiikkia, jota voisi pitää sähköisenä avantgarde-jazzina. Pianisti Chick Corea jopa Davisin yhtyeen jätettyään perusti täysverisen avantgarde-jazz yhtyeen nimeltä Circle, mutta siirtyi pian takaisin fuusioon. Myöhemmän fuusion edustajista esimerkiksi David Torn on omaksunut paljon avantgarde -vaikutteita.


title: Avantgarde-jazz

text: 1970-luvulla Ornette Coleman ja hänen oppilaansa rumpali Ronald Shannon Jackson loivat tyyliä nimeltä "free funk", joka yhdisti funk-tyyppisiä rytmejä avantgarde-jazziin.


title: Avantgarde-jazz

text: Tunnetuin suomalainen tekijä avantgarde-jazzin saralla lienee rumpali ja säveltäjä Edward Vesala Saund and Fury -yhtyeineen. Muita suomalaisia avantgarde-jazzia esittäneitä muusikoita ovat esimerkiksi Juhani Aaltonen, Paroni Paakkunainen, Teppo Hauta-aho, Heikki Sarmanto, Iro Haarla, Raoul Björkenheim, Mikko Innanen, Olavi Louhivuori ja Verneri Pohjola.


title: Katie Melua

text: Ketevan ”Katie” Melua (; s. 16. syyskuuta 1984 Kutaisi, Georgian SNT, Neuvostoliitto) on georgialaissyntyinen, nykyään brittiläinen laulaja ja muusikko. Hänen ensimmäinen albuminsa "Call Off the Search" julkaistiin vuonna 2003 ja se nousi Britanniassa listakärkeen. Sitä seurasivat albumi "Piece by Piece" syyskuussa 2005 ja "Pictures" lokakuussa 2007.


title: Katie Melua

text:
Ketevan Melua syntyi Georgiassa vuonna 1984 ja vietti lapsuutensa Tbilisissä. Hänen perheensä muutti Belfastiin, josta hänen sydänkirurgi-isänsä oli saanut työpaikan, kun hän oli kahdeksanvuotias. Myöhemmin perhe siirtyi Lontooseen, jossa Melua aloitti opiskelut BRIT Schoolissa. Siellä hän tapasi tuottaja ja säveltäjä Mike Battin, jonka pienellä levymerkillä Dramatico hän julkaisi ensimmäisen albuminsa 19-vuotiaana. Albumi nousi listakärkeen sen jälkeen, kun Melua esiintyi televisio-ohjelmassa The Royal Variety Show. Hän sai Britannian kansallisuuden vuonna 2005."Call Off the Search":
"Piece by Piece":
"The House":


title: Dijon

text: Dijon () on kaupunki Ranskassa, Côte-d'Orin departementissa, Bourgogne-Franche-Comtén alueella. Kaupunki on sekä Côte-d'Orin departementin pääkaupunki että Burgundin aluekeskus.


title: Dijon

text: Dijon sijaitsee 300 kilometrin päässä Pariisista sekä 200 kilometrin päässä Genevestä ja Lyonista. Paikka on keskeinen ja vilkas solmukohta nykyisin sekä maantie- että rautatieliikenteelle. Myös vesitiet yhdistävät kaupungin muuhun maahan ja Eurooppaan, sillä Ouche- ja Suzonjoet virtaavat kaupungin läpi, viimeksi mainittu tosin virtaa nykyisin maanalaisesti kaupunkialueella. Kaupungin kautta kulkee myös vesikuljetuksille keskeinen "Burgundin kanava".


title: Dijon

text: Kaupungin pinta-ala on 40,41 neliökilometriä ja sen asukasluku oli vuonna 2006 yhteensä 151 504 asukasta eli 3 749,2 asukasta neliökilometrillä. Kaupunki on alavimmillaan 220 metriä merenpinnasta ja sen korkein paikka kohoaa 410 metriin merenpinnasta.


title: Dijon

text: Dijonin kaupungin vaakuna on täynnä sen historiaa, ja eritoten keskiajan loppupuolen historiaa, sillä tuota aikaa voidaan monin kriteerein pitää eräänä kaupungin kukoistuksen kultakausista. Näin on eritoten kun katsotaan Burgundin herttuakunnan suuruuden aikaa.


title: Dijon

text: Kaupungin alueen varhaisimmat jäänteet ihmisasutuksesta ovat peräisin neoliittiselta kaudelta (Lentillièresin asuinpaikka). Kuitenkin todellisesta asumiskeskittymästä voidaan puhua vasta gallo-romaanisella ajalla. Tällöin asutus keskittyi Saônejoen suoalueen ja hivenen ylempänä olevan viljelysalueen välille syntyneeseen asutuskeskittymään "Divio", joka sai nimensä Ouche- ja Suzonjokien yhtymäkohdassa olleesta pyhästä paikasta. Todennäköisesti paikalla sijaitsee nykyisin "Saint-Bénignen" katedraali.


title: Dijon

text: Asutuskeskus oli todellinen tavaroiden kuljetuksen solmukohta ja kehittyi vähitellen laajemmaksi. Asutus ympäröitiin muureilla ensimmäisen kerran 200-luvulla. Kaupunki säästyi historiansa aikana vieraiden barbaarien, 700-luvun saraseenien ja 900-luvun viikinkien valloituksilta.


title: Dijon

text: Keskiajalla Dijon tunnettiin eritoten "sadan kellotornin" kaupunkina, mutta myös Burgundin herttuakunnan pääkaupunkina. Eräänlaisen itsenäisen, taloudelliselta ja poliittiselta vaikutusvallaltaan hyvinkin suuren 'valtion' pääkaupunkina Dijon toimi vuodesta 1384 lähtien lähes sadan vuoden ajan. Ranskan kuningas Ludvig XI kuitenkin palautti tämän herttuakunnan kruunulle ja rakennutti Dijoniin valtansa merkiksi vahvan linnoituksen, nykyisen Granierin palatsin, joka toimi myöhemmin mm. vankilana.


title: Dijon

text: "Ancien Régimen" (noin 1500–1700-lukujen) aikana kaupungin talous kasvoi voimakkaasti, erityisesti viininviljely. Kaupunkiin perustettiin oikeustiedettä opettava yliopisto vuonna 1722, mikä täydensi opetusohjelmaansa muidenkin tieteiden avulla ennen Ranskan vallankumousta.


title: Dijon

text: Hiilen ja rautamalmin hyväksikäytöllä, Burgundin kanavan avulla ja kaupungin kautta kulkevan Pariisin–Lyonin rautatien (1844) avulla kaupungin merkitys kohosi myös vallankumouksen jälkeisenä aikana. Eritoten kaupungin merkitys tavaraliikenteen solmukohtana korostui. Ranskan ilmavoimien eräs ensimmäistä lentotukikohdista rakennettiin kaupunkiin juuri ennen ensimmäisen maailmansodan alkamista.


title: Dijon

text: Saksan ilmavoimat pommittivat kaupunkia rajusti vuonna 1940, ja ranskalaiset joukot vapauttivat Dijonin saksalaisten hallinnasta 11. syyskuuta 1944.


title: Dijon

text: Dijon on kuuluisa ruoastaan, erityisesti Dijonin sinapista.


title: Dijon

text: Jalkapallojoukkue Dijon Football Côte d'Or pelaa Ranskan pääsarjassa, kuten myös jääkiekkojoukkue Ducs de Dijon.


title: Kontra

text: Kontra oli 1970-luvun lopulla toiminut suomalainen rock-yhtye, jonka johtohahmona ja laulusolistina oli Mauri ”Moog” Konttinen. Provosoivasta lavaesiintymisestään tunnetun yhtyeen ensimmäinen single oli versio alun perin Mari Laurilan lastenlaulusta ”Aja hiljaa isi”. Yhtyeen tunnetuin kappale on vuonna 1978 julkaistu ”Jerry Cotton” (alun perin The Kinksin ”Jack the Idiot Dunce”). 2000-luvulla Kontra on esiintynyt satunnaisesti myös nimellä nimellä "Trakon".


title: Kontra

text: Kontraa edelsi Virtanen-yhtyeestä muotoutunut 'Kontravirtanen', joka julkaisi samannimisen EP:n vuonna 1977.


title: Kontra

text: Yhtyeen 1970-luvun kokoonpanoon kuuluivat:Vuonna 2005 Kontra on esiintynyt kokoonpanossa:


title: Kääpälä

text: Kääpälä on kylä ja kaupunginosa Valkealassa Kouvolassa Kymenlaaksossa. Kääpälän alueeseen kuuluu myös sen sisarkylä Lipiälä.


title: Kääpälä

text: Kylässä on kauppa, koulu, kyläyhdistyksen hoitama kirjasto ja edesmenneen taiteilija Ensio Tuppuraisen pihanäyttely. Kylän pohjoispuolella sijaitsee Suomen suurimpiin lukeutuva Vekaranjärven varuskunta, jossa toimii joukko-osastona Karjalan Prikaati.


title: Kääpälä

text: Varuskunnan itäpuolella sijaitsee Vekaranjärvi-niminen järvi. Repoveden kansallispuisto on kylän läheisyydessä.


title: Kääpälä

text: Kääpälän nimi lienee johdettavissa henkilönimeen Kääpä. Asutusta alueella on ollut ainakin 1500-luvulta asti.


title: Helmi

text: Helmi on helmisimpukoiden ja eräiden suurikokoisten kotiloiden synnyttämä helmiäispallo. Helmet ovat hyvin suosittuja koruissa. Nykyisin suurin osa saatavilla olevista helmistä on "viljeltyjä helmiä".


title: Helmi

text: Helmi syntyy, kun eliön kuoren ja vaipan väliin joutuu vieras hiukkanen, joka häiritsee eliön toimintaa ja jota se alkaa kapseloida vuoroittaisilla aragoniitista tai kalsiitista ja sarveisaineesta koostuvilla kerroksilla. Lopulta tuloksena syntyy pallon tai epäsäännöllisen muotoinen irtohelmi, mikäli se on saanut kehittyä irrallaan kuoresta, tai puolipallon muotoinen kuorikko- eli blisterihelmi, joka on kasvanut kuoreen kiinni. Tietyt makeanveden simpukat tuottavat hyvin epäsäännöllisen muotoisia "barokkihelmiä". Luonnossa helmen kehittyminen herneen kokoiseksi voi viedä noin 50 vuotta, ja irrallisen helmen syntyminen on harvinainen tapahtuma.


title: Helmi

text: Vuoroittaiset ohuet mineraali- ja sarveisainekerrokset aiheuttavat valon taittumisen eri tavoin helmen kerroksissa, mikä synnyttää helmelle sille tyypillisen silkkisen kiillon. Joskus päällekkäiset kerrokset ovat kasvaneet limittäin, ja helmen pinnalla saattaa näkyä valon hajoamisesta johtuvaa sateenkaarenväristä hohtoa. Helmien väri vaihtelee tavallisesti valkoisesta kermanväriseen ja vaaleanpunaiseen, mutta myös hopeanvärisiä ja lähes mustia helmiä tavataan.


title: Helmi

text: Ennen 1900-luvun alkua kaikki helmet saatiin helmenkalastajien sukeltaessa hakemaan meren ja jokien pohjasta simpukoita, jotka tarkistettiin yksitellen. Japanilainen Kokichi Mikimoto kehitti ensimmäisenä helmien viljelytekniikan ja patentoi sen vuonna 1896. Siinä helmisimpukan sisään asetetaan toisen simpukan kuoren helmiäisestä muotoiltu kiillotettu pieni pallo, jonka ympärille simpukka alkaa pian kasvattaa mineraalikerroksia. Helmen kehittyminen vie vain kolmesta kuuteen vuotta, ja, mikäli simpukka selviää helmen poistosta hengissä, siihen istutetaan seuraava helmen alkio.


title: Helmi

text: Alkuperäiset japanilaiset viljellyt helmet, niin sanotut Akoya-helmet, viljellään pienikokoisissa simpukoissa ja ylittävät harvoin halkaisijaltaan kymmentä millimetriä. Viime vuosikymmeninä on alettu viljellä helmiä myös eteläisen Tyynenmeren ja Intian valtameren suurikokoisissa simpukoissa, joista "Pinctada maxima" kasvaa suunnilleen ruokalautasen kokoiseksi. Etelämeren helmet saavuttavat jopa 14 millimetrin koon ja ovat väriltään hopeanhohtoisia. Niitä viljellään lähinnä Australiassa ja Tahitilla. Myös Kiinan helmiviljely on maailmanlaajuisesti yhä merkittävämpää.


title: Helmi

text: Tahitin helmi eli Musta helmi () on erityinen laji, joita syntyy Ranskan Polynesian viiden saariryhmän laguunien vesissä. Jo ennen kuin eurooppalaiset löysivät Tahitin ja sen saaret, oli musta helmi, tahitilaisittain Poe Rava, ansainnut mainetta ja arvostusta Euroopassa harvinaisuutensa vuoksi. Tahitin helmet tunnettiin "Kuningattarien helminä" ja "Helmien kuningattarina".


title: Tammisaaren saariston kansallispuisto

text: Tammisaaren saariston kansallispuisto () sijaitsee Tammisaaren ulkosaaristossa läntisellä Uudellamaalla. Kansallispuisto on perustettu vuonna 1989, ja sen pinta-ala on 52 km². Kansallispuiston lähtökohtana oli vuonna 1956 perustettu Jussarön luonnonpuisto. Puistoa hallinnoi ja hoitaa Metsähallitus, kuten muitakin Suomen kansallispuistoja.


title: Tammisaaren saariston kansallispuisto

text: Suurin osa puiston pinta-alasta muodostuu lähellä avomerta sijaitsevista kallioluodoista ja niitä ympäröivistä vesialueista. Metsähallituksen tehtäviin kuuluu lähinnä vesilintujen pesimisalueiden rauhoittaminen ja kalastuksen valvominen. Näin ollen maihinnousu ja moottoriveneillä liikkuminen tärkeimpien lintuluotojen lähettyvillä on kielletty 1.4.–17.7. välisenä aikana.


title: Tammisaaren saariston kansallispuisto

text: Sisäsaariston luontoa löytyy ennen kaikkea Älgön (ennen Elgö) saarella ja arkikielellä sanotaankin usein "Älgön kansallispuisto". Entinen kalastustila Rödjan Älgön etelärannalla toimii kansallispuiston hoito-, valvonta-, ja neuvontapisteenä sekä saaristomuseona. Rödjan on myös suosittu etappisatama veneturisteille matkalla esimerkiksi Helsingistä Tukholmaan. Myös Skedön puolelta Rödjan-vuonon läntisestä päästä löytyy kansallispuistoon kuuluvalla alueella toinen ammoisista ajoista käytetty hyvin suojainen retkisatama.


title: Tammisaaren saariston kansallispuisto

text: Rödjan ja Elgö on mainittu tanskalaisessa purjehdusoppaassa jo 1240-luvulla.


title: Konstantine Gamsakhurdia

text: Konstantine Gamsakhurdia (, 15. toukokuuta 1893 Abaša – 17. heinäkuuta 1975 Tbilisi) oli georgialainen kirjailija ja julkisuuden henkilö, jota pidetään yhdessä Mikheil Džavakhišvilin kanssa 1900-luvun vaikutusvaltaisimpana georgialaisena romaanikirjailijana. Gamsakhurdia sai koulutuksensa ja julkaisi ensimmäiset teoksensa Saksassa. Parhaissa töissään, kuten "Didostatis mardžvena" ja "Davit Aghmašenebeli", hän yhdistääkin länsieurooppalaisia vaikutteita puhtaasti georgialaisiin teemoihin. Hän suhtautui neuvostovaltaan vihamielisesti, mutta kuului silti niihin harvoihin johtaviin georgialaisiin kirjailijoihin, jotka selvisivät Stalinin kauden sorrosta, vaikka hänet pidätettiinkin useita kertoja ja karkotettiin Vienanmerelle. Hänen teostensa huomattava piirre on henkilöhahmojen oivaltava psykologinen kuvailu. Lisäksi Gamsakhurdia toi georgian kieleen uutta hienovaraisuutta imitoimalla arkaaista kieltä, luodakseen vaikutelman vanhasta tekstistä.


title: Konstantine Gamsakhurdia

text: Konstantine Gamsakhurdian pojasta Zviadista tuli huomattava neuvostokauden toisinajattelija, joka valittiin Georgian ensimmäiseksi presidentiksi vuonna 1991. Hänen uransa ja elämänsä päättyivät kuitenkin sisällissodassa vuonna 1993.


title: Konstantine Gamsakhurdia

text: Gamsakhurdia syntyi alhaisaateliseen perheeseen Abašan kaupungissa länsigeorgialaisessa Mingrelian provinssissa, joka kuului silloin Venäjän keisarikuntaan. Hän kävi koulua Kutaisin lukiossa ja opiskeli sen jälkeen Pietarissa, jossa hän riiteli Nikolai Marrin kanssa. Hän vietti lähes koko ensimmäisen maailmansodan Saksassa, Ranskassa ja Sveitsissä ja valmistui tohtoriksi Berliinin yliopistosta vuonna 1918. Venäjän alamaisena hänet vangittiin lyhyeksi aikaa Baijerin Traunsteiniin, jonne Thomas Mann lähetti hänelle suklaata. Gamsakhurdia julkaisi ensimmäiset runonsa ja novellinsa 1910-luvulla, jolloin häneen vaikuttivat saksalainen ekspressionismi ja ranskalainen post-symbolistinen kirjallisuus. Oleskellessaan Saksassa hän kirjoitti säännöllisesti saksalaiselle lehdistölle Georgiasta ja Kaukasuksen alueesta. Hän osallistui myös Georgian vapautuskomitean organisoimiseen. Kun Georgia oli julistautunut itsenäiseksi vuonna 1918, hänestä tuli tasavallan attasea maan Saksan-suurlähetystöön, jossa hän hoiti georgialaisten maailmansodan veteraanien palauttamista kotimaahan ja georgialaisten opiskelijoiden pääsyä saksalaisiin yliopistoihin.


title: Konstantine Gamsakhurdia

text: Gamsakhurdia suhtautui vihamielisesti bolševikkien vallankaappaukseen Georgiassa vuonna 1921. Hän toimitti Tbilisissä toimivia kirjallisuuslehtiä ja johti lyhyen aikaa kirjailijoiden "akateemista ryhmää", joka piti taiteen arvoja poliittista korrektiutta tärkeämpinä. Gamsakhurdia julkaisi kirjoituksiaan kasvavaa ideologista painetta uhmaten ja johti rauhanomaista mielenosoitusta Georgian Neuvostoliittoon liittämisen vuosipäivänä vuonna 1922. Vuonna 1925 Gamsakhurdia julkaisi ensimmäisen ja yhden vaikuttavimmista romaaneistaan, "Dionisos ghimili" (, "Dionysoksen hymy"), jonka kirjoittaminen oli kestänyt kahdeksan vuotta. Romaani kertoo nuoresta Pariisissa asuvasta georgialaisesta intellektuellista, joka on ajautunut erilleen synnyinmaansa yhteiskunnasta ja jäänyt muukalaiseksi ihanoimassaan kaupungissa. Romaani oli Gamsakhurdian muiden alkukauden teosten tavoin osittain "dekadentti" eikä miellyttänyt neuvostoideologeja, jotka epäilivät häntä tyytymättömyyden synnyttämisestä.


title: Konstantine Gamsakhurdia

text: Vuoden 1924 neuvostovastaisen kansannousun kukistamisen jälkeen Gamsakhurdia erotettiin Tbilisin valtionyliopistosta, jossa hän opetti Saksan kirjallisuutta. Pian hänet pidätettiin ja karkotettiin Solovetskin saarille Vienanmerelle, jossa hän vietti muutaman vuoden. Vapauduttuaan hänet pakotettiin hiljaisuuteen. Itsemurhan reunalla horjunut kirjailija taisteli masennustaan vastaan kääntämällä Dantea. 1930-luvun alussa hän sai Lavrenti Berijan suojelun ja kykeni aloittamaan kirjoittamisen uudelleen, yrittäen laatia "sosialistisen" romaanin "Mtvaris motatseba" (, 1935–1936), joka kertoi rakkaudesta ja kollektivisoinnista Abhasiassa. Hänen seuraava teoksensa oli psykologinen novelli "Khogais Mindia" (, 1937). Berija kuitenkin suhtautui kumpaankin teokseen kriittisesti. Gamsakhurdia pidätettiin pian suhteesta Valtionkustantamon nuoreen, viehättävään trotskilaiseen johtajaan Lida Gasvianiin. Berija kuulusteli häntä, kertoi hänelle ironisesti, että seksuaaliset suhteet kansanvihollisten kanssa olivat sallittuja, ja vapautti hänet.


title: Konstantine Gamsakhurdia

text: Gamsakhurdia selviytyi hengissä Stalinin ja Berijan puhdistuksista, joissa tuhottiin suuri osa Georgian kirjailijayhteisöstä, mutta hän kieltäytyi vakaasti tuomitsemasta muita kirjailijoita. Hänen täytyi osoittaa kunnioitustaan stalinistista dogmaa kohtaan, ja hän kehitti Stalinin lapsuudesta kertovan romaanin vuonna 1939. Koska viranomaiset eivät kuitenkaan hyväksyneen teoksen ensimmäistä osaa sen julkaisu lopetettiin heti, ja teos vedettiin pois julkisista kirjastoista.


title: Konstantine Gamsakhurdia

text:
Stalinin terrorin huippukautena Gamsakhurdia kääntyi muita suositumman lajityypin, historiallisen ja isänmaallisen proosan, puoleen ja aloitti "magnum opuksensa" "Didostatis mardžvenan" (, "suurmestarin oikea käsi", 1939) kirjoittamisen. Romaani sijoittuu 1110–1120-luvulle, keskittyy Svetitskhovelin katedraalin rakentamiseen liittyvään legendaan ja kertoo laajasti 1000-luvun Georgiasta. Se käsittelee innokkaan arkkitehdin Konstantine Arsakidzen traagista kohtaloa: kuningas Giorgi I tilasi häneltä kirkon, mutta hänestä tulee kuninkaan kilpailija molempien taistellessa kapinallisen aatelisen kauniin tyttären Šorenan rakkaudesta. Voimakkaiden intohimojen sekä rakkauden ja velvollisuuden välinen yhteentörmäys huipentuu Arsakidzen silpomiseen ja teloitukseen Giorgin käskystä. Tarinassa on hienovarainen allegorinen viesti, ja Stalinin kauden vainotut taiteilijat voidaan tunnistaa Arsakidzen hahmosta.
Gamsakhurdian tärkeisiin toisen maailmansodan jälkeisiin töihin kuuluvat "Vazis qvaviloba" (, "köynnöksen kukinta", 1955), joka käsittelee georgialaisen kylän tapahtumia pian sodan jälkeen, ja monumentaalinen romaani "Davit Aghmašenebeli" (, "Daavid Rakentaja", 1942–1962), tetralogia Georgiaa vuosina 1189–1125 hallinneesta arvostetusta kuninkaasta. Teos sai maineikkaan Šota Rustavelin valtionpalkinnon vuonna 1962. Gamsakhurdia kirjoitti myös elämäkerrallisen romaanin Goethestä ja kritiikkejä georgialaisista ja ulkomaalaisista kirjailijoista. Hänen muistelmiensa "Landebtan latsitsi" (, "liehittely aaveiden kanssa", 1963) ja testamenttinsa (1959) julkaisu keskeytettiin. Hän kuoli vuonna 1975 ja hänet haudattiin kartanolleen, jota hän kutsui "Kolkhiin torniksi". Hän ei suostunut tulla haudatuksi Mtatsmindan pantheoniin, koska hän inhosi Jeesuksen ja Juudaksen hautaamista vierekkäin, millä hän viittasi kansalliskirjailija Ilia Tšavtšavadzen ja hänen bolševikkikriitikkonsa ja poliittisen vihollisensa Pilipe Makharadzen hautojen läheisyyteen.


title: Aka Mortšiladze

text: Aka Mortšiladze (, oik. "Giorgi Akhvlediani", s. 1966, Tbilisi) on georgialainen kirjailija. Mortšiladze työskentelee Lontoossa.


title: Aka Mortšiladze

text: Mortšiladze opiskeli historiaa Tbilisin valtionyliopistossa. Hän on kirjoittanut 20 romaania ja kaksi novellikokoelmaa ja toiminut vuosina 2005–2006 myös kirjallisuusohjelman juontajana Georgian televisiossa. Hänen teostensa pohjalta on ohjattu useita elokuvia.


title: Tottenham Hotspur FC

text: Tottenham Hotspur Football Club on englantilainen jalkapalloseura Pohjois-Lontoon Tottenhamin kaupunginosasta. Joukkue pelaa Englannin Valioliigassa ja sen kotistadion on Wembley, kunnes seuran uusi kotistadion Tottenham Hotspur Stadium valmistuu.


title: Tottenham Hotspur FC

text: Tottenham on kautta aikain ollut yksi Englannin suurimmista seuroista. Kaudella 1960–1961 se saavutti ensimmäisenä joukkueena 1900-luvulla saman kauden aikana sekä Englannin liigamestaruuden että FA Cupin. "Spurs" on myös ainoa joukkue, joka on voittanut FA Cupin koko liigan ulkopuolisena joukkueena, vuonna 1901. Se on myös ensimmäinen eurocup-voiton saavuttanut englantilaisjoukkue voitettuaan vuonna 1963 Cup-voittajien cupin loppuottelussa Atlético Madridin maalein 5–1. Kaikkiaan Tottenham on saavuttanut kaksi Englannin liigamestaruutta sekä kahdeksan FA Cupin ja neljä Liigacupin voittoa. Eurocup-peleissä se on voittanut kahdesti UEFA-cupin ja kerran Cup-voittajien cupin.


title: Tottenham Hotspur FC

text: Tottenhamin verivihollinen on naapuriseura Arsenal. Joukkueiden kohtaamisia kutsutaan nimellä Pohjois-Lontoon derby.


title: Tottenham Hotspur FC

text: Seuran historia alkoi vuonna 1882 Pohjois-Lontoon Tottenhamin kaupunginosan High Streetillä, kun paikalle oli kokoontunut paikallisen krikettiseuran pelaajia pohtimaan seuraavan kesän suunnitelmia. Kyseiset St. John’s Presbyterian -oppikoulun oppilaat päättivät tekemisen puutteessa ryhtyä pelaamaan jalkapalloa. Joukkue nimettiin Northumberlandin herttuan nuorimman pojan, myös Harry Hotspur -lempinimellä tunnetun Sir Henry Percyn mukaan. Idea nimelle tuli Hotspurin urheasta luonteesta. Uusi seura tunnettiin aluksi nimellä Hotspur FC. Vuonna 1883 puheenjohtajaksi tuli John Ripsher. Kotiottelunsa joukkue pelasi Tottenham Marshesissa.


title: Tottenham Hotspur FC

text: Vuonna 1884 seuran nimi muutettiin muotoon Tottenham Hotspur Football and Athletic Club, ja vuonna 1885 joukkue pelasi ensimmäisen varsinaisen ottelunsa St. Albansia vastaan paikallisessa London Association Cupissa. Peli päättyi Tottenhamin 5–2-voittoon.


title: Tottenham Hotspur FC

text: Tottenham kohtasi tulevan paikalliskilpailijansa Arsenalin ensimmäisen kerran vuonna 1887. Spurs voitti ottelun 2–1, mutta tulos mitätöitiin, koska viimeinen vartti oli pelattu liian pimeässä. Seuraavana vuonna joukkueen kotikentäksi vaihtui Northumberland Park.


title: Tottenham Hotspur FC

text: 16. joulukuuta 1895 Tottenham Hotspur muuttui ammattilaisseuraksi. Seuraavana vuonna ystävyysottelua Aston Villaa vastaan saapui seuraamaan 6 000 katsojaa. Joukkue valittiin Southern Leaguen ykkösdivisioonaan. Seura selvisi vuonna 1896 ensimmäiseen cup-finaaliinsa. Paikallisen Charity Cupin loppuottelu päättyi kuitenkin Wellingborough’n 2–0-voittoon.


title: Tottenham Hotspur FC

text: Vuonna 1898 seura muuttui osakeyhtiöksi ja myös uusi yleisöennätys, 14 000 katsojaa, syntyi paikallisottelussa Arsenalia vastaan.


title: Tottenham Hotspur FC

text: Vuonna 1899 Tottenhamin kotistadioniksi vaihtui White Hart Lane, jonka ensimmäinen ottelu pelattiin Notts Countya vastaan. Vuonna 1900 Hotspur voitti Southern Leaguen ja seuraavana vuonna ensimmäisenä pääsarjaan kuulumattomana joukkueena FA Cupin, kun Sheffield United kaatui Boltonissa pelatussa loppuottelussa 3–1. Se merkitsi samalla erään aikakauden loppua, sillä pohjoisenglantilaisten seurojen hallinta turnauksessa päättyi. FA Cupin voitto auttoi tuomaan joukkueelle paikan silloin toiseksi korkeimmalle sarjatasolle, Kakkosdivisioonaan, vuonna 1908. Vuonna 1909 seura nousi pääsarjaan, jossa se pelasi kuusi vuotta pudoten sitten takaisin Kakkosdivisioonaan. Vuonna 1920 seura palasi Ykkösdivisioonaan.


title: Tottenham Hotspur FC

text: Vuonna 1921 Tottenham saavutti toistamiseen FA Cupin, kun se voitti loppuottelussa Stamford Bridgellä Lontoossa Wolverhamptonin 1–0. Seitsemän vuotta myöhemmin seura putosi jälleen toiseksi korkeimmalle sarjatasolle, jossa se pelasi viisi kautta pudoten uudestaan vuonna 1935. Vuonna 1938 joukkueen FA Cupin kuudennen kierroksen ottelua Sunderlandia vastaan saapui katsomaan White Hart Lanelle 75 038 katsojaa, mikä on edelleen seuran yhden ottelun yleisöennätys.


title: Tottenham Hotspur FC

text: Tottenham Hotspur palasi pääsarja Ykkösdivisioonaan vuonna 1950. Heti seuraavana vuonna se voitti historiansa ensimmäisen kerran Englannin liigamestaruuden. Joukkueen valmentajana toimi Arthur Rowe.


title: Tottenham Hotspur FC

text:
Arthur Rowen lähdettyä uudeksi valmentajaksi tuli Jimmy Anderson, joka ei kuitenkaan kestänyt vallitsevaa painetta. Niinpä joukkuetta alkoi johtaa pelaaja Bill Nicholson. Kaudella 1960–1961 Tottenham voitti liigamestaruuden kahdeksan pisteen erolla Sheffield Wednesdayhin. Lisäksi FA Cupin finaalissa yhden miehen vajaalla pelannut joukkue voitti Leicester Cityn 2–0.
Liigamestaruuden myötä Tottenham pääsi osallistumaan kaudeksi 1961–1962 Euroopan Cupiin eli nykyiseen Mestarien liigaan. Joukkue ylsi välieriin, joissa se putosi Benficalle. Englannin liigassa Tottenham sijoittui kolmanneksi edellään Ipswich ja Burnley. FA Cupissa seura uusi mestaruutensa, kun se voitti finaalissa Burnleyn maalein 3–1. Sen ansiosta Tottenham pääsi seuraavaksi kaudeksi Cup-voittajien cupiin, jonka Rotterdamissa pelatussa loppuottelussa se voitti Atlético Madridin 5–1. Tottenhamista tuli siten ensimmäinen eurocupin voittanut englantilaisjoukkue.


title: Tottenham Hotspur FC

text: 1960-luvun edetessä Tottenhamin runko alkoi muuttua pelaajakauppojen ja lopettamisten myötä, mikä loi Bill Nicholsonille haasteita. Vuonna 1967 seura kuitenkin voitti FA Cupin Chelsean kaaduttua ensimmäisessä lontoolaisjoukkueiden välisessä finaalissa 2–1. Muutoksista alkoi uusi menestyksekäs aikakausi, ja vuonna 1971 Tottenham saavutti ensimmäisen Liigacupinsa voittaen finaalissa tuolloin kolmanneksi korkeimmalla sarjatasolla pelanneen Aston Villan 2–0. Voiton myötä seura pääsi pelaamaan kauden 1971–1972 UEFA-cupiin, jonka kaksiosaisessa finaalissa Tottenham voitti Wolverhamptonin yhteismaalein 3–2. Tottenham oli siten ensimmäinen englantilaisseura, joka oli saavuttanut kaksi eurocup-voittoa. Seuraavana vuonna 1973 siitä tuli ensimmäinen kaksi Liigacupin voittoa saavuttanut seura, kun Norwich hävisi finaalissa 0–1.


title: Tottenham Hotspur FC

text: Vuonna 1974 Tottenham ylsi jälleen UEFA Cupin finaaliin, mutta nyt Feyenoord voitti yhteismaalein 4–2. Lisäksi Hotspurin kannattajien mellakointi ratkaisevassa finaalissa Rotterdamissa toi Tottenhamille kiellon osallistua eurocupeihin. Toisaalta seura ei muutenkaan seuraavaan kymmeneen vuoteen saavuttanut riittävän hyvää menestystä eurocup-kentille yltääkseen.


title: Tottenham Hotspur FC

text: 1970-luvun jälkipuoliskolla alkoivat Tottenhamin ongelmat. Bill Nicholson irtisanoutui seurasta vuonna 1976 ja hänet korvasi entinen Arsenal-valmentaja Terry Neill. Hänet kuitenkin erotettiin kesken toisen kautensa, eikä Keith Burkinshaw’kaan onnistunut pelastamaan seuraa putoamiselta sarjaporrasta alemmas. Kaudella 1977–1978 Tottenham ylsi Kakkosdivisioonassa maalieron turvin kolmanneksi ja nousi takaisin. Seuraavaksi kaudeksi Tottenham osti joukkueeseensa Argentiinan tuoreen maailmanmestarijoukkueen pelaajat Osvaldo Ardilesin ja Ricardo Villan.


title: Tottenham Hotspur FC

text: Vuonna 1981 Tottenham voitti FA Cupin, kun Manchester City hävisi finaalin uusintaottelussa 3–2. Ottelu muistetaan erityisesti Ricardo Villan yksilösuorituksesta hänen tekemässään voittomaalissa. Seuraavan kauden Cup-voittajien cupissa joukkue ylsi välieriin, jossa se putosi FC Barcelonalle. Tottenham saavutti jälleen FA Cupin voiton kukistamalla uusintaottelussa Queens Park Rangersin 1–0. Edellisvuoden finaalin sankari Ricky Villa kieltäytyi pelaamasta Britannian ja hänen kotimaansa Argentiinan välisen Falklandin sodan vuoksi. Liigassa Tottenham ylsi neljänneksi, mikä toi sille paikan UEFA-cupiin.


title: Tottenham Hotspur FC

text: Vuonna 1984 Tottenham saavutti historiansa toisen UEFA-cupin voiton, kun joukkue kaatoi loppuottelussa belgialaisen Anderlechtin toisen osaottelun rangaistuspotkukilpailun jälkeen, kun kaksi ottelua oli päättynyt 1–1-tasapeliin. Valmentaja Keith Burkinshaw oli riitaantunut seuran johtoportaan kanssa ja jätti joukkueen finaalien jälkeen.


title: Tottenham Hotspur FC

text: Tottenham ylsi kahdeksannen kerran FA Cupin finaaliin vuonna 1987. Tällä kertaa se hävisi jatkoajalla Coventrylle maalein 2–3. Samalla kaudella 1986–1987 joukkueen hyökkääjä Clive Allen teki 49 maalia kaikki turnaukset mukaan lukien. Vuonna 1988 Tottenham osti ensimmäisen yli miljoona puntaa maksaneen pelaajansa, kun Paul Stewart siirtyi seuraan 1,5 miljoonalla punnalla. Vielä enemmän seura maksoi Newcastlen Paul Gascoignesta, jonka hinta oli 2,2 miljoonaa puntaa. Samalla Chris Waddle siirtyi Tottenhamista Marseilleen viidellä miljoonalla punnalla.


title: Tottenham Hotspur FC

text: Paul Gascoigne ja Gary Lineker muodostivat tehokkaan kaksikon, ja vuonna 1991 Tottenham voitti viimeisimmän FA Cupinsa, kun joukkue voitti Nottingham Forestin jatkoajan jälkeen 2–1.


title: Tottenham Hotspur FC

text: Kun Valioliiga perustettiin silloisen Ykkösdivisioonan tilalle vuonna 1992, oli Tottenham vaikeuksissa, kun esimerkiksi Paul Gascoigne siirtyi Lazioon 5,5 miljoonalla punnalla. Uudeksi manageriksi Terry Venablesin tilalle tuli Tottenhamia jo pelaajaurallaan edustanut Osvaldo Ardiles.


title: Tottenham Hotspur FC

text: Vuonna 1994 Ardiles hankki joukkueeseen samanvuotisissa MM-kilpailuissa menestyneitä pelaajia, jolloin joukkueeseen liittyivät romanialaiset Gheorghe Popescu ja Ilie Dumitrescu. Lisäksi omistaja Alan Sugar suostutteli joukkueeseen saksalaisen Jürgen Klinsmannin. Taloudellisten epäselvyyksien vuoksi Tottenham aluksi suljettiin tulevan kauden FA Cupista ja määrättiin aloittamaan liigakausi miinuspisteistä. Rangaistus muutettiin kuitenkin myöhemmin sakoiksi. Lisäksi Ardilesin korvasi managerina Queen’s Park Rangersista tullut Gerry Francis, joka Ardilesista poiketen kannatti puolustusvoittoista jalkapalloa. Tuloksena oli FA Cupin välieräpaikka, jossa Everton voitti 4–1. Valioliigassa sijoitus oli seitsemäs.


title: Tottenham Hotspur FC

text: 1990-luvun jälkipuoliskolla Tottenham taantui yhä enemmän Valioliigan keskikastin joukkueeksi. Vuonna 1996 se sijoittui kahdeksanneksi, vuonna 1997 kymmenenneksi, vuonna 1998 14:nneksi ja vuonna 1999 11:nneksi. Vuonna 1999 seura voitti kuitenkin Liigacupin kukistamalla finaalissa Leicester Cityn 1–0.


title: Tottenham Hotspur FC

text: 2000-luvun alussa Tottenham sijoittui edelleen vuodesta toiseen liigan keskikastiin sijoille 9–14. Vuonna 2002 seura hävisi Liigacupin finaalin Blackburn Roversille 1–2.


title: Tottenham Hotspur FC

text: Tottenham nousi takaisin kärjen tuntumaan 2005–2006, jolloin seuran valmentajana toimi hollantilainen Martin Jol. Joukkue sijoittui Valioliigassa viidenneksi, minkä myötä se selvisi seuraavan kauden UEFA-cupiin. Mestarien liigaan oikeuttanut neljäs tilakin oli lähellä, sillä Arsenal ohitti West Hamille hävinneen Tottenhamin päätöskierroksella. Kymmenen Tottenhamin pelaajaa joutui jättämään viimeisen pelin sivuun ruokamyrkytyksen vuoksi. Seuraavalla kaudella 2006–2007 Tottenham uusi edelliskauden viidennen sijan. UEFA-cupissa joukkue ylsi puolivälieriin, jossa se putosi lopulta koko turnauksen voittaneelle Sevillalle yhteismaalein 3–4.


title: Tottenham Hotspur FC

text: Kausi 2007–2008 kausi alkoi Tottenhamilta heikosti, ja Martin Jol erotettiin lokakuun lopulla. Tilalle tuli vuoteen 2011 ulottuvalla sopimuksella Juande Ramos, joka siirtyi seuraan Sevillasta. Tottenham oli tässä vaiheessa voittanut kymmenestä pelistään vain yhden ollen sarjassa kolmanneksi viimeisenä. Joukkue sijoittui Valioliigassa lopulta sijalle yksitoista. Seura saavutti pitkästä aikaa cup-voiton, kun se voitti Liigacupin loppuottelussa Chelsean jatkoajan jälkeen 2–1. UEFA-cupissa pelit päättyivät neljännesvälierissä PSV Eindhovenia vastaan, joka voitti rangaistuspotkukilpailun maalieron ollessa kahden pelin osalta tasan 1–1.